title: Sokea (maalaus)

text: "Sokea" on Juho Rissasen nuoruusvuosien mestariteoksia. Hän kuvaa tässä työssä sokeaa kansannaista arvokkaasti ja kypsästi. Maalauksessa keppinsä kanssa eteenpäin kulkeva vanha nainen kulkee maalaispihapiirissä keskittynein ilmein. Hänen tulee luottaa muihin aisteihinsa. Maalauksessa varsinkin kädet ja kuunteleva ilme tulevat esille. Vapaana olevassa kädessään naisella on pieni puinen kiulu, kuppi.


title: Sokea (maalaus)

text: Juho Rissasta pidetään vahvana ihmisten kuvaajana. Hän maalasi kansanihmisiä, joista etenkin savolaiset olivat hänen mieliaiheitaan. Hän oli itsekin kotoisin vaatimattomista oloista Kuopion maalaiskunnasta. Mallina "Sokea"- työssä Rissasella oli 94-vuotias Heta Kauppinen Käärmelahdesta. Rissasen mukaan tärkeintä "Sokea"- maalauksessa oli sosiaalisen myötätunnon herättäminen onnetonta ihmistä kohtaan, taiteellinen kiinnostavuus oli hänestä toissijaista.


title: Sokea (maalaus)

text: Seuraavana vuonna, vuonna 1900, Rissanen sai pronssimitalin Pariisin maailmannäyttelyssä kahdeksan muun suomalaistaiteilijan kanssa. Rissanen sai sen nimenomaan teostensa "Sokea" ja "Povarissa" ansiosta.


title: Tehokas otoskoko

text: Tehokas otoskoko on tunnusluku otanta-aineistojen analyysissä. Se ilmaisee sellaisen yksinkertaisella satunnaisotannalla toteutetun otannan otoskoon, jolla saadaan sama estimointitarkkuus (eli keskivirhe) kuin jollakin käytetyllä ryväsotanta-asetelman mukaisella, havaintotason otoskoolla.


title: Tehokas otoskoko

text: Tehokas otoskoko voidaan laskea seuraavasti:


Tehokas otoskoko


title: Tehokas otoskoko

text: missä formula_2 on todellinen otoskoko ja formula_3 on totaaliestimaatin asetelmakerroin.


title: Tehokas otoskoko

text: Mikäli rypäiden sisäkorrelaatio on voimakas, tehokas otoskoko on tällöin pieni.


title: Povarissa

text: Povarissa on taiteilija Juho Rissasen vesiväri- ja lyijykynämaalaus, 100×112 cm, vuodelta 1899. Ateneumin taidemuseo osti sen kokoelmiinsa vuonna 1901 (Hovingin kokoelma].


title: Povarissa

text: Povarissa on iloinen ja pirteä kuvaus suomalaisten kansannaisten elämästä. He ovat kokoontuneet kädestäennustajan ympärille ruudullisissa ja raidallisissa mekoissaan. He ovat tilanteessa, joka ei kuitenkaan ollut tavallinen heidän elämässään – kädestäennustamista ei uskonnollisista syistä pidetty arvostettavana asiana. Mallit Juho Rissanen sai lähellä Kuopiota sijaitsevan Antikkalan talon väestä ja aiheen maailmantaiteen laatukuvista.


title: Povarissa

text: Maalauksessa korostuvat erilaiset naisten huvittuneet, mietiskelevät ja epäröivät ilmeet sekä kädet. Siinä on paljon käsiä, vaikka henkilöt muutoin eivät näy kokonaisuudessaan. Maalauksessa on myös yksi poika. Tämäkin työ, kuten myös Rissasen Sokea-vesivärityö, oli esillä Pariisin maailmannäyttelyssä vuonna 1900. Molemmat kuuluvat Rissasen töiden huippuihin.


title: Povarissa

text: Leena Ahtola-Moorhouse: Juho Rissanen: Povarissa. Teoksessa Ateneum-opas. Toim. Timo Huusko, 2007, s.65. ISBN 978-951-53-2994-3


title: Luottamusväli

text: Luottamusväli on tilastotieteen käsite, joka kuvaa estimaattia välille, jolla populaation generoivan mallin parametri sijaitsee. Luottamusväliä käytetään määrittämään estimaatin luotettavuutta. Se on yksinkertaisesti havaittu väli (eli esimerkiksi väli, joka on laskettu havainnoista), joka vaihtelee otoksesta toiseen ja joka usein sisältää mielenkiinnon kohteena olevan parametrin, kun otantakoetta toistetaan. Sen, kuinka usein havaittu väli sisältää tämän parametrin, määrittelee luottamustaso tai luottamuskerroin.


title: Tanssiva Natalia Nordmann

text: Tanssiva Natalia Nordmann on venäläisen taiteilijan Ilja Repinin punaliitutyö paperille 1900-luvun alusta. Kooltaan se on 37×26,5 cm. Ateneumin taidemuseo osti työn kokoelmiinsa vuonna 1930 eli Repinin kuolinvuonna.


title: Tanssiva Natalia Nordmann

text: Natalia Nordmann oli Ilja Repinin rakastettu ja elämänkumppani 1800-luvun loppupuolelta alkaen. He asuivat Venäjällä ja ostivat huvilan Kuokkalan Terijoelta, joka Venäjän vallankumouksen jälkeen jäi Suomen puolelle. Huvilan he nimesivät Penatyksi roomalaisten kotijumalien mukaan. He soittivat ja tanssivat siellä gramofonin säestyksellä. Heidän seuraelämänsä oli vilkasta ja tervehenkistä, sanotaan. Piirustuksen tilanne liittyy näihin tanssihetkiin.


title: Tanssiva Natalia Nordmann

text: Natalia Nordmann menehtyi tuberkuloosiin Locarnossa vuonna 1914. Repin itse jäi Venäjän vallankumouksen jälkeen Suomen puolelle. Ateneumin Repin-valikoimaan kuuluu nykyään yli 110 teosta.


title: Acorn

text: Acorn () voi tarkoittaa seuraavia:


title: Haapatyttö

text: Haapatyttö on suomalaisen puukuvanveiston pioneerin kuvanveistäjä Eemil Halosen 167 cm korkuinen puuveistos vuodelta 1908. Ateneumin taidemuseo osti sen kokoelmiinsa vuonna 1909.


title: Haapatyttö

text: Eemil Halonen perehtyi puukuvanveistoon saatuaan tilauksen honkapuisista kohokuvista vuoden 1900 Pariisin maailmannäyttelyn Suomen paviljonkiin. Puuta voidaan pitää suomalaiskansallisena muotoilumateriaalina. Samoihin aikoihin muun muassa Arts and Crafts -liike pyrki vahvistamaan aitojen materiaalien ja käsityön kunnioitusta. Halonen veisti veistoksen yksinkertaiseen ja suljettuun ilmiasuun, mikä viittaa aikakauden tyyli-ihanteiden ohella myös Suomen keskiaikaiseen kirkolliseen puukuvanveistoon.


title: Haapatyttö

text: Timo Huusko: Emil Halonen: Haapatyttö. Teoksessa Ateneum-opas. Toim. Timo Huusko, 2007, s.69.


title: Owen John Dolan

text: Owen John Dolan (s. 30. syyskuuta 1928) on uusiseelantilainen roomalaiskatolinen piispa. Hänet vihki papiksi Wellingtonin arkkihiippakuntaan Peter Thomas McKeefry 21. heinäkuuta 1954, ja hänet nimitettiin Palmerston Northin hiippakunnan koadjuuttoripiispaksi 2. marraskuuta 1995. Piispaksi vihkiminen seurasi 10. joulukuuta. Pääkonsekraattorina toimi Peter James Cullinane, jota avustivat Thomas Stafford Williams ja Denis George Browne.


title: Owen John Dolan

text: Dolan jäi eläkkeelle 76-vuotispäivänään 30. syyskuuta 2004.


title: Jesús María de Jesús Moya

text: Jesús María de Jesús Moya (s. 28. marraskuuta 1934) on dominikaanilainen roomalaiskatolinen piispa. Hänet vihittiin papiksi 18. maaliskuuta 1961. Hänet nimitettiin Santiago de los Caballerosin hiippakunnan vihkipiispaksi sekä Maxitan titulaaripiispaksi 13. huhtikuuta 1977. Piispaksi vihkiminen seurasi 21. toukokuuta. Pääkonsekraattorina toimi Octavio Antonio Beras Rojas, jota avustivat Roque Antonio Adames Rodríguez ja Hugo Eduardo Polanco Brito.


title: Jesús María de Jesús Moya

text: De Jesús Moya sai 20. huhtikuuta 1984 nimityksen San Francisco de Macorísin piispaksi.


title: Musica (veistos)

text: Musica, tunnetaan myös nimellä Viulunsoittaja, on suomalaisen kuvanveistäjän Wäinö Aaltosen kullattu puuveistos vuodelta 1926. Tyyliltään se on kubistissävyinen.


title: Musica (veistos)

text: Veistos liittyy Tampereen Aleksis Kiven muistomerkkikilpailuun ja yhteen Aaltosen kolmesta palkitusta ehdotuksesta nimeltä "Futuri". "Musica" on loppuun asti hiottu versio aiheesta. Veistoksessa runoilija nojaa päätään katkaistuun viuluun pää kuuntelevasti kallellaan. Vasemmassa silmässään hänellä on helmiäissiru. Huomioitavaa teoksessa on myös sen korkea jalusta, joka on yli kolme kertaa itse veistosta korkeampi. Itse veistos on 52 cm korkea, jalustan korkeus on 174 cm. Ateneumin taidemuseo osti veistoksen vuonna 2000.


title: Musica (veistos)

text: Ensimmäisissä versioissa veistoksessa oli viulun paikalla lyyra. Aaltonen oli tehnyt ulkomaanmatkoja Saksaan ja Italiaan vuonna 1923 sekä Ranskaan ja Englantiin vuonna 1925. Nämä matkat innostivat häntä pelkistettyihin teoksiin, mitä hän toteutti "Musicassa". Veistoksen valmistuessa Aaltonen oli jo Suomessa suuri nimi Paavo Nurmen juoksijapatsaan tekijänä (1924).


title: John Quinn Weitzel

text: John Quinn Weitzel (s. 10. toukokuuta 1928 Chicago, Illinois) on yhdysvaltalainen roomalaiskatolinen piispa. Hänet vihittiin Catholic Foreign Mission Society of American papiksi 11. kesäkuuta 1955 ja nimitettiin Samoa-Pago Pagon hiippakunnan johtoon 9. kesäkuuta 1986. Piispaksi vihkiminen seurasi 29. lokakuuta. Pääkonsekraattorina toimi Pio Taofinu'u, jota avustivat Joseph Anthony Ferrario ja Patrick Vincent Hurley.


title: John Quinn Weitzel

text: Weitzel jäi eläkkeelle 31. toukokuuta 2013.


title: Januário Torgal Mendes Ferreira

text: Januário Torgal Mendes Ferreira (s. 26. helmikuuta 1938 Porto) on portugalilainen roomalaiskatolinen piispa. Hänet vihittiin papiksi 15. lokakuuta 1960 ja nimitettiin Portugalin sotilasordinariaatin vihkipiispaksi sekä Gaudiaban titulaaripiispaksi 22. huhtikuuta 1989. Piispaksi vihkiminen seurasi 15. heinäkuuta. Pääkonsekraattorina toimi António Ribeiro, jota avustivat Júlio Tavares Rebimbas ja Eurico Dias Nogueira.


title: Januário Torgal Mendes Ferreira

text: 3. toukokuuta 2001 Torgal Mendes Ferreira sai nimityksen Portugalin sotilaspiispaksi.


title: Kreetan maanjäristys 365

text: Kreetan maanjäristys 365 oli merenalainen maanjäristys, joka tapahtui itäisellä Välimerellä auringonnousun aikoihin 21. heinäkuuta 365. Järistyksen keskus oli ilmeisesti Kreetan lähellä. Sen voimakkuuden on arvioitu olleen yli M 8,5, ja se aiheutti laajaa tuhoa Kreikassa, Libyassa, Egyptissä, Kyproksessa ja Sisiliassa. Maanjäristystä seurasi tsunami, joka tuhosi Välimeren etelä- ja itärantoja etenkin Libyassa, Aleksandriassa ja Niilin suistossa. Se surmasi tuhansia ihmisiä ja heitti laivoja jopa kolme kilometriä sisämaahan.


title: Kreetan maanjäristys 365

text: Maanjäristys järkytti syvästi myöhäisantiikin ajan ihmisiä, ja monet noihin aikoihin eläneet kirjailijat kuvaavat sitä teoksissaan. Esimerkiksi roomalainen historiankirjoittaja Ammianus Marcellinus kuvaa yksityiskohtaisesti tsunamia, joka iski Aleksandriaan ja muihin paikkoihin. Hänen kirjoituksensa erottaa selvästi tsunamin kolme päävaihetta: maanjäristyksen, merenpinnan äkillisen laskun ja sitä seuraavan jättimäisen, sisämaahan vyöryvän aallon.


title: João Alves (piispa)

text: João Alves (13. joulukuuta 1925 – 28. kesäkuuta 2013) oli portugalilainen roomalaiskatolinen piispa. Hänet vihittiin papiksi 29. kesäkuuta 1951 ja nimitettiin Coimbran hiippakunnan vihkipiispaksi sekä Scalan titulaaripiispaksi 5. syyskuuta 1975. Piispaksi vihkiminen seurasi 23. marraskuuta. Pääkonsekraattorina toimi António Ribeiro, jota avustivat João Antonio da Silva Saraiva ja Manuel Franco da Costa de Oliveira Falcão.


title: João Alves (piispa)

text: Alves sai 8. syyskuuta 1976 nimityksen Coimbran piispaksi, jona hän toimi, kunnes jäi eläkkeelle 24. maaliskuuta 2001.


title: Manual Pelino Domingues

text: Manual Pelino Domingues (s. 7. lokakuuta 1941) on portugalilainen roomalaiskatolinen piispa. Hänet vihittiin papiksi 15. elokuuta 1965 ja nimitettiin Porton hiippakunnan vihkipiispaksi sekä Lemellefan titulaaripiispaksi 19. joulukuuta 1987. Piispaksi vihkiminen seurasi 13. maaliskuuta 1988. Pääkonsekraattorina toimi João Alves, jota avustivat Júlio Tavares Rebimbas ja Horácio Coelho Cristino.


title: Manual Pelino Domingues

text: Pelino Domingues sai 27. tammikuuta 1998 nimityksen Santarémin piispaksi.


title: Horácio Coelho Cristino

text: Horácio Coelho Cristino (s. 8. kesäkuuta 1941) on portugalilainen roomalaiskatolinen piispa. Hänet vihittiin papiksi 15. elokuuta 1965 ja nimitettiin Lissabonin patriarkaatin vihkipiispaksi sekä Drusilianan titulaaripiispaksi 20. elokuuta 1987. Piispaksi vihkiminen seurasi 15. marraskuuta. Pääkonsekraattorina toimi António Ribeiro, jota avustivat Alberto Cosme do Amaral ja Américo Henriques.


title: Horácio Coelho Cristino

text: Coelho Cristino kuoli 53-vuotiaana virassa.


title: Juha Karlsson

text: Juha Karlsson (s. 1961) on kotkalainen kitaristi. Hän soitti kitaraa punkyhtye Dynamossa, jonka ensimmäisen singlen "Hamina on kaupunki" Poko Rekords julkaisi vuonna 1981. Karlsson luopui muusikon urasta ja vetäytyi perhe-elämään, mutta musiikin harrastaminen on jatkunut mm. äänilevyjen keräilyn muodossa.


title: We’ll Meet Again (elokuva)

text: We'll Meet Again on vuonna 1943 valmistunut musikaalielokuva. Elokuva on nimetty pääosaa esittävän laulaja Vera Lynnin laulun ”We'll Meet Again” mukaan. Elokuvan on ohjannut Philip Brandon.


title: Aasiankääpiösorsa

text: Aasiankääpiösorsa ("Nettapus coromandelianus") on pieni aasialainen sorsalaji, joka pesii Pakistanissa, Intiassa, Bangladeshissa, Kaakkois-Aasiassa ja Australiassa. Aasiankääpiösorsia arvioidaan Wetlands International-järjestön mukaan olevan maailmassa kaikkiaan 130 000 - 1 100 000 yksilöä. Lajin populaation kehitys on vaihtelevaa. Osa pesäkunnista on erittäin vakiintuneita, mutta esimerkiksi Kiinan alueella pesivistä aasiankääpiösorsista on vaikeaa kerätä täsmällisiä tietoja suuren vaihtelun vuoksi.


title: Antoni Pacyfik Dydycz

text: Antoni Pacyfik Dydycz (s. 24. elokuuta 1938) on puolalainen roomalaiskatolinen piispa. Hänet vihki kapusiinien papiksi Czesław Falkowski 29. kesäkuuta 1963, ja hänet nimitettiin Drohiczynin hiippakunnan johtoon 20. kesäkuuta 1994. Piispaksi vihkiminen seurasi 10. heinäkuuta. Pääkonsekraattorina toimi Józef Kowalczyk, jota avustivat Stanisław Szymecki ja Francesco Gioia.


title: Sándor Iharos

text: Sándor Iharos alun perin Sándor Izrael (10. maaliskuuta 1930 Budapest – 24. tammikuuta 1996) oli unkarilainen yleisurheilija. Vaikka hän ei saavuttanut menestystä olympia- tai Euroopan mestaruusareenoilla, hänestä tuli Paavon Nurmen jälkeen seuraava urheilija, jonka hallussa oli samaan aikaan maailmanennätykset 1 500, 5 000 ja 10 000 metrin juoksumatkoilla. Hänen sanottiin silloin olevan nopeampi kuin nimekkäät kilpakumppaninsa Zátopek, Kuts ja Pirie. Hän kuului 1950-luvun alkupuoliskon unkarilaisen Mihály Iglóin valmennettaviin.


title: Sándor Iharos

text:
Juoksu-uran Sándor Iharos aloitti 1948. Vuonna 1950 hän siirtyi armeijan palvelukseen edustaen armeijan budapestiläistä urheiluseuraa Honvedia. Hän osallistui jo 1950-luvun alussa Helsingin olympialaisiin 1952 karsiutuen alkuerissä ja Bernin EM-kisoihin 1954 sijoittuen kuudenneksi 1 500 metrillä. Vuodesta 1955 tuli sitten hänen huippukautensa. Vuonna 1954 Iharos oli jo mukana Unkarin kvartetissa, joka teki maailmanennätyksen 4×1 500 metrillä. Yksilömatkojen ennätystehtailun hän aloitti keväällä 1955 toukokuun 14., jolloin hän paransi Budapestissä 3 000 metrillä entistä ennätystä kolmella sekunnilla aikaan 7.55,6. 23. toukokuuta hän juoksi Unkarissa 1 500 metrillä ajan 3.42,6 ja seuraavaksi hän kohensi 30. toukokuuta kahden mailin ME:tä Lontoon White City Stadiumilla juostussa kisassa seitsemällä sekunnilla aikaan 8.33,4. Heinäkuun 28. päivä Helsingin olympiastadionilla käytiin Suomi–Unkari-yleisurheilumaaottelu, jossa Iharos rikkoi 1 500 metrin ME:n ajalla 3.40,8. Syyskuun 10. päivä Budapestissä juostussa kisassa Iharos rikkoi Kutsin juokseman 5 000 metrin ennätyksen ajalla 13.50,8. Tämä ennätys kesti vain muutaman päivän, sillä Kuts paransi ennätystä jo reilua viikkoa myöhemmin. Iharos teki vastaiskun 23. lokakuuta Budapestissä ja saavutti silloin sensaatiomaisen 5 000 metrin uuden ennätyksen 13.40,6 juoksemassaan kisassa.
Olympiavuoden 1956 alku näytti Iharosilla jatkuvan kuten menestysvuosi 1955. Hän ei ollut aiemmin juurikaan juossut 10 000 metriä, mutta melkeinpä ensimmäisellä yrittämällään hän paransi Zatopekin juoksemaa ME:tä 11,4 sekunnilla ajallaan 28.42,8. Samassa yhteydessä parani myös 6 mailin ME aikaan 27.43,8. Ennätysjuoksu tapahtui Budapestissä 15. heinäkuuta 1956. Hänen juoksemaansa 10 000 metrin ennätystä pidettiin loistokkaimpana niistä ennätyksistä, joita hän juuri silloin piti hallussaan eli matkojen 1 500:stä metristä 10 000 metriin. Hän oli tällöin suursuosikki marras-joulukuussa pidettäviin Melbournen kesäolympialaisiin.


title: Sándor Iharos

text: Tilanne muuttui Iharosin kannalta kuitenkin dramaattisesti kielteiseen suuntaan. Hän loukkaantui syyskaudella, mutta suurempana asiana lienee unkarilaisiin urheilijoihin vaikuttanut loka-marraskuussa tapahtunut Unkarin kansannousu, jonka Neuvostoliiton miehitysjoukot kukistivat verisesti. Iharos ei lähtenyt Melbourneen, vaan pakeni Brysseliin. Hän palasi kuitenkin pian kotimaahansa jatkaen harjoittelua. Valmennuksesta vastannut Mihály Iglói oli konfliktin seurauksena loikannut olympialaisten jälkeen Yhdysvaltoihin Iharosin kilpakumppanin László Táborin kanssa. Sándor Iharos jatkoi vielä kilpailu-uraansa 1950-luvun lopulla, mutta ei saavuttanut enää vuoden 1955 ja 1956 alun kuntoaan. Hänen parhaat tuloksensa 5 000 metrillä olivat vuonna 1958 13.57,2 ja vuonna 1959 13.50,8. Rooman kesäolympialaisissa 1960 Iharos sijoittui vielä 5 000 metrillä kymmenenneksi. Ura jatkui aina kauteen 1962, jonka jälkeen hän toimi myös yleisurheiluvalmentajana.


title: Afrikankukaali

text: Afrikankukaali ("Centropus senegalensis") on eräs käkilaji.


title: Afrikankukaali

text: Afrikankukaali on 35-41 senttimetriä pitkä. Sen pää, nokka ja pitkä pyrstö ovat mustat, selkä tummanruskea, siivet punaruskeat ja alapuoli kellanvalkoinen.


title: Arthur Pic

text: Arthur Pic (s. 5. lokakuuta, 1991 Montélimar, Ranska) on ranskalainen moottoriurheilija. Hänen vanhempi veljensä Charles Pic ajoi Formula 1 -sarjassa kausilla 2012–2013.


title: Arthur Pic

text: Pic aloitti uransa Kartingissa vuonna 2004 sijoittuen 16:ksi Ranskan Junior Mestaruussarjassa. Seuraavana vuonna hän sijoittui sarjan neljänneksi. Vuonna 2007 Pic aloitti kilpa-uransa ja siirtyi Belgian Formula Renault 1.6 -sarjaan, jossa hän ajoi vain neljä kilpailua. Vuonna 2008 Pic ajoi Formul'Academy Euro Series -sarjassa voittaen sarjan mestaruuden. Vuonna 2009 Pic kilpaili Eurocup Formula Renault -sarjassa sijoittuen loppupisteissä 10:ksi. Vuonna 2010 Pic jatkoi sarjassa ja sijoittui lopulta sarjan kolmanneksi. Vuonna 2011 Pic ajoi Formula Renault 3.5 -sarjassa Tech 1 Racingin tallissa. Hän keräsi 12 pistettä ja sijoittui loppupisteissä vasta 23:ksi. Vuonna 2012 Pic jatkoi FR 3.5 -sarjassa siirtyen DAMS-talliin. Hän sijoittui sarjan kahdeksanneksi voittaen yhden kilpailun. Vuonna 2013 Pic jatkoi sarjassa ja siirtyi uuteen AV Formula -talliin. Hän saavutti kauden aikana yhden kolmossijan ja 74 pistettä sijoittuen sarjan kahdeksanneksi. Vuonna 2014 Pic siirtyi GP2-sarjaan Campos Racing-talliin. Hän otti yhden voiton Unkarin pitkästä kilpailusta, saavutti yhden kakkossijan Monzasta ja kolmossijan Abu Dhabista sijoittuen sarjan seitsemänneksi. Vuonna 2015 Pic jatkoi GP2-sarjassa saavuttaen kaksi kakkossijaa ja 60 pistettä sijoittuen sarjan 11:ksi. Vuonna 2016 Pic jatkoi kolmannen kauden GP2:ssa siirtyen Rapax -talliin.


title: Tumenjoki

text: Tumenjoki (, , "Túmenjiāng") on rajajoki osin Kiinan ja Pohjois-Korean sekä alajuoksullaan 17 kilometrin matkalla Venäjän ja Pohjois-Korean välissä. Joen kokonaispituus on 525 kilometriä, toisen lähteen mukaan 521 kilometriä. Valuma-alueen koko on vain 4 059 neliökilometriä.


title: Tumenjoki

text: Joki saa alkunsa Changbaivuoren korkeimmalta, 2 750 metriä korkealta Baekduvuorelta ("Paektu", kiin. "Batou"), Kiinan Jilinin maakunnasta. Joki virtaa kapeita jokiuomia pitkin Hoeryŏngiin ja laskee edelleen kaakkoon Japaninmereen.


title: Tumenjoki

text: Joen vedenlaatu on huono; joki on pahoin teollisuuden ja kaupunkiasutuksen jätevesien pilaama. Jilinin maakunnan ympäristön tilaa selvitellyt raportti (2006) osoitti, että Tumenin vesistöalueesta 75 prosentissa oli heikko vedenlaatu. Vesi on epäkelpo niin luonnonvesivarastoksi, juomavedeksi kuin kotitalouksien, teollisuuden tai maatalouden käyttöönkin. Luonnonvarojen hyödyntäminen on aiheuttanut metsäkatoa, maaperän eroosiota, ja muuta luonnon köyhtymistä, jotka edistävät vesistön pilaantumista. Saastuminen uhkaa Venäjän alajuoksun suojeltuja kosteikkoalueita, heikentää väestön elinoloja ja nostaa alueen teollisuuden kustannuksia.


title: Tumenjoki

text: Tumenjoki on pohjoiskorealaisten loikkareiden suosiossa, joista suurin osa pyrkii Kiinan puolelle. Kiinan ja Pohjois-Korean välinen raja on pidempi, eikä niin tarkasti valvottu kuin Pohjois-Korean ja Venäjän, mikä tekee rajan ylittämisestä helpompaa.


title: Alppikäenminttu

text: Alppikäenminttu ("Acinos alpinus", synonyymit "Calamintha alpina", "Satureja alpina") on huulikukkaiskasvien ("Lamiaceae") heimoon kuuluva monivuotinen puutarhakasvi eli perenna.


title: Alppikäenminttu

text:
Alppikäenminttu kasvaa 20 cm korkeaksi. Sillä on punavioletit kukat.
Kasvi kukkii kesäkuusta syyskuulle asti. Lehdet ovat tummanvihreät ja muodostavat tiiviin mättään.


title: Alppikäenminttu

text: Alppikäenminttua tavataan Keski- ja Etelä-Euroopassa.


title: Parakrassi

text: Parakrassi ("Acmella oleracea", synonyymi "Spilanthes oleracea") on asterikasvien heimoon eli mykerökukkaiskasveihin ("Asteraceae") kuuluva kasvi, jota viljellään ravintokasvina.


title: Soukkovahapensas

text: Soukkovahapensas ("Acokanthera oblongifolia", syn. "A. spectabilis", "Carissa spectabilis") on oleanterikasvien heimoon kuuluva kasvilaji, jota viljellään huonekasvina. Se on myrkyllinen.


title: Soukkovahapensas

text: Soukkovahapensas on kotoisin Etelä-Afrikasta ja sitä viljellään hyvin yleisesti koristepensaana kaikkialla subtropiikissa ja lämpimillä alueilla sekä kylmemmillä seuduilla kasvihuoneissa.


title: Red Crucible

text: Red Crucible on verkossa pelattava ilmainen ensimmäisen persoonan ammuntapeli, jonka julkaisija on Rocketeergames. Peli muistuttaa "Battlefield"-sarjan pelejä.


title: Red Crucible

text: "Red Cruciblessa" on viisi pelimuotoa, jotka ovat Free for All, Last Man Standing, Team Deathmatch, Attack & Defend ja Demolition. Pelissä on ajoneuvoja kuten tankkeja, helikoptereita ja liikkuvia ilmatorjuntayksiköitä mutta myös pelkkiä jalkaväkipelikenttiä. Pelaajan hahmon ulkoasua voi muokata esimerkiksi vaatetusta vaihtamalla. "Red Cruciblessa" on kuusi aselajia: Assault, Support, Sniper, Demolitions, Secondary ja Melee.


title: BEAST

text: HIGHLIGHT (하이라이트) on ennen nimellä BEAST tai ∀ΔΣ (Boys of the East Standing Tall / Boys to Search for Top (비스트)) tunnettu Etelä-Korealainen yhtye, joka debytoi vuonna 2009, Cube Entertainmentin alaisena. Yhtyeessä oli kuusi jäsentä, kunnes vuoden 2016 huhtikuussa yhtyeen jäsen Jang Hyunseung päätti lähteä soolouransa vuoksi. Nykyään yhtyeessä on viisi jäsentä: Yoon Doojoon (Leader, vokalisti), Yong Junhyung (Räppäri), Yang Yoseob (Vokalisti), Lee Gikwang (Vokalisti, tanssi) ja Son Dongwoon (Vokalisti, maknae/nuorin).


title: BEAST

text: BEAST on julkaissut yhden kokopitkän albumin (Fiction And Fact 2011), viisi minialbumia, yhden japaninkielisen albumin sekä singlejä. BEAST debytoi varhain lokakuussa 2009, jolloin heidän ensimmäinen minialbuminsa, "B2ST is the Best", julkaistiin. Vuonna 2011 julkaistiin "Fiction and Fact", kokopitkä albumi. Samana vuonna BEAST aloitti Japanin valloituksensa levyllään "Shock (Japanese Version)". Yhtye on voittanut tähän mennessä neljä suurta palkintoa, Bonsang-palkinnon Seoul Awardseissa vuosina 2011 ja 2012, Daesang (Vuoden artisti) vuonna 2011 Melon Music Awardseissa. Heidän kappaleensa ”Fiction” myös sai kunniakkaasti vuoden 2011 ”Song of the year” -palkinnon KBS Music Festivalseissa.


title: BEAST

text: B2ST nimi vaihdettiin helpommin sanottavaan muotoon ”BEAST” ennen yhtyeen debytoimista, mutta edelleen muotoa ”B2ST” käytetään esimerkiksi mainostamisessa. BEASTin faneja kutsutaan B2UTYiksi (sanottuna Beauty) kertomuksen "Kaunotar ja hirviö" ("Beauty and the Beast") mukaan.


title: BEAST

text: Lokakuussa 2009 yhtye debytoi musiikkiohjelmassa KBS Music Bankissa, singlensä ”Bad Girl” kanssa. Samoihin aikoihin BEAST nauhoitti MTV:lle ohjelmaa "MTV BEAST", jossa nähtiin kuinka pojat kokoavat musiikkivideon yhteen. Heidän ensimmäinen minialbuminsa sisältää viisi kappaletta ”B2ST Is the Best”, ”Bad Girl”, ”Mystery”, ”Oasis” ja ”Yet”, jonka soittaminen radiossa kiellettiin Junhyungin räp-osuuden kiroilun vuoksi. BEAST voitti heidän ensimmäisen palkinnon ”Best Rookie Award Month of December”. Varhain vuonna 2010 BEAST alkoi mainostaa kappaletta ”Mystery” minialbumilta "B2ST is the Best" joka viikkoisten live-esitysten kera.


title: Neulanilkka

text: Neulanilkka ("Ptilichthys goodei") on ahvenkaloihin kuuluva Tyynenmeren pohjoisosissa elävä kalalaji. Se on ainoa laji neulanilkkojen heimossa ("Ptilichthyidae").


title: Neulanilkka

text: Neulanilkka on hyvin pitkulainen kala, joka kasvaa korkeintaan 33–40 cm pitkäksi. Kalan selkäevä koostuu 79–90 eristäytyneestä piikistä ja pitkästä perä- ja pyrstöevän kanssa yhtenäisestä osasta. Pyrstö kapenee päätään kohden ja muistuttaa hieman sulkaa. Pää ja suu ovat neulanilkalla pienet. Lajin suomut ovat pienikokoiset tai puuttuvat kokonaan. Väriltään laji on kellertävä tai harmahtava. Neulanilkan ruumiissa kulkee tummempi poikkijuova.


title: Neulanilkka

text: Neulanilkkaa tavataan Tyynenmeren pohjoisosista Pohjois-Amerikasta Oregonista Beringinmerelle, Ohotanmerelle, Kuriileille ja Japaniin asti ulottuvalta alueelta. Päivisin kala elää yli 360 metrin syvyydessä mahdollisesti hiekka- tai mutapohjaan kaivautuneena. Öisin ne siirtyvät ruokailemaan lähemmäs merenpintaa.


title: Liuskasädesaniainen

text: Liuskasädesaniainen ("Actiniopteris semiflabellata") on "Actiniopteridaceae"-heimoon kuuluva saniaislaji, joka kasvaa 800–1200 metrin korkeudessa. Se kasvaa 14–18 senttimetriä korkeaksi. Sitä viljellään myös huonekasvina.


title: Liuskasädesaniainen

text: Saniaisten luokittelu ei ole vielä täysin vakiintunutta ja toisissa lähteissä liuskasädesaniainen luokitellaan sanikkakasvien ("Pteridaceae") heimoon.


title: Edolo

text: Edolo on kunta Brescian maakunnassa Italiassa. Kunnassa asuu noin 4 500 ihmistä, ja sen pinta-ala on 89 neliökilometriä. Edolossa sijaitsee muun muassa pumppuvoimalaitos.


title: Edolo

text: Edolo rajoittuu Corteno Golgin, Incudinen, Loveron, Malonnon, Monnon, Ponte di Legnon, Saviore dell'Adamellon, Sernion, Sonicon, Temùn, Tovo di Sant'Agatan, Vezza d'Oglion ja Vionen kuntiin.


title: Kauluskellot

text: Kauluskellot ("Adenophora") muodostavat kasvisuvun, joka kuuluu kellokasvien heimoon ("Campanulaceae"). Niitä viljellään monivuotisina koristekasveina eli perennoina.


title: Alppikauno

text: Alppikauno ("Adenostyles glabra", syn. "A. alpina") on monivuotisena puutarhakasvina kasvatettava mykerökukkaiskasvien ("Asterales") lahkoon kuuluva kasvilaji.


title: Purpe

text: Purpe () on taajama (посёлок) petrokemian tuotantoalueella Jamalin Nenetsian autonomisen piirikunnan Purin piirissä Luoteis-Siperiassa. Purpe sijaitsee Pur-joen Pjakupyr-alkuhaaran varrella; taajaman nimi pohjautuu joen nimeen. Purpen keskusta löytyy jokiuomasta pari kilometriä pohjoiseen. Vuoden 2010 väestönlaskennan mukaan Purpen taajaman asukasluku oli 9 840.


title: Purpe

text: Taajaman synty liittyy rautatien ja kaasuputkiston rakentamiseen. Tammikuussa 1978 paikkakunnalle saapui Surgut- Urengoi rautatien rakentajia. He perustivat majoitusleirin nykyisen Purpen taajaman seudulle. Virallisesti Purpen kylän perustamisajaksi katsotaan 17 lokakuuta 1979, kun vastaava neuvosto teki päätöksen rautatieaseman rakentamisesta Purpeen Purin piirin alueelle. Vuonna 1979 lähiställe rakennettiin maakaasun siirtoputkiston kompressoriasema. Huhtikuussa 1980 ensimmäinen matkustajajuna saapui jo taajamaan. Sittemmin alueelle on rakennettu muun muassa terveysasema, kouluja, lastentarhoja, kulttuuritalo, poliisi- ja paloasema sekä ortodoksinen kirkko. Taajamassa toimii myös paikallisradio ja -televisiostudio.


title: Purpe

text: Taajamaan on maantie- ja rautatieyhteys. Purpen rautatieasema palvelee myös lounaassa maanteitse noin 15 kilometrin päässä sijaitsevaa 23 tuhannen asukkaan Gubkinskin kaupunkia, jonne rataverkko ei ulotu.Jamalin Nenetsian suurimpiin kaupunkeihin kuuluva Nojabrsk sijaitsee Purpen taajamasta linnuntietä 155 kilometriä etelälounaaseen ja pääkaupunki Salehard runsas 520 kilometriä luoteeseen.


title: Marko Nieminen

text: Marko Nieminen (s. 15. marraskuuta 1964 Tampere) on entinen suomalainen jalkapalloilija. Hän oli pelipaikaltaan hyökkääjä.


title: Marko Nieminen

text: Nieminen edusti uransa aikana SM-sarjassa ja Veikkausliigassa Porin Pallo-Tovereita, Mikkelin Palloilijoita, FC Jazzia sekä Ilvestä. Hän pelasi pääsarjatasolla yhteensä 134 ottelua, tehden niissä 21 maalia. Suomen mestaruuden hän voitti FC Jazzissa vuonna 1993.


title: Marko Nieminen

text: Myös Niemisen molemmat veljet, Petri ja Rami Nieminen ovat entisiä huippujalkapalloilijoita. Nykyään Nieminen toimii juniorivalmentajana porilaisessa FC Jazzissa.


title: Adiantumit

text: Adiantumit eli hiussaniaiset ("Adiantum") ovat pääasiassa huonekasveina viljeltyjä saniaisia, jotka kuuluvat sanikkakasvien ("Pteridaceae") heimoon.


title: Adlumia

text: Adlumia ("Adlumia fungosa", syn. "A. cirrhosa") on köynnöstävä, avomaalla yksivuotisena viljeltävä koristekasvi, joka kuuluu unikkokasvien ("Papaveraceae") alaheimoon "Fumarioideae" eli emäkkikasveihin.


title: Marko Nieminen (täsmennyssivu)

text: Marko Nieminen voi viitata seuraaviin henkilöihin:


title: Ruusuleinikit

text: Ruusuleinikit ("Adonis") on leinikkikasvien heimoon ("Ranunculaceae") kuuluva kasvisuku, jonka lajeja viljellään avomaalla yksi- tai monivuotisina koristekasveina.


title: Tulotopologia

text: Joukkojen karteesisen tulon topologia voidaan muodostaa kahdella melko luonnollisella tavalla kerrottavien joukkojen topologioista. Näitä kutsutaan laatikko- ja tulotopologiaksi. Nämä eroavat toisistaan, jos kerrottavia joukkoja on äärettömän monta; äärellisessä tapauksessa eroa ei ole.


title: Tulotopologia

text: Olkoon "X" karteesinen tulo indeksijoukon "I" yli:


title: Tulotopologia

text: Joukon "X" tulotopologia on unionit joukosta formula_2, jossa jokainen "U" on avoin joukossa "X" ja "U" ≠ "X" vain "äärellisen monta" kertaa.


title: Tulotopologia

text: Jos edellä indeksijoukko "I" on äärellinen, ei määritelmän kohdalla "äärellisen monta" ole merkitystä; tämän vuoksi laatikko- ja tulotopologia eivät eroa äärellisten tulojen tapauksessa.


title: Tulotopologia

text: Kerrotaan kaksi Sierpińskin avaruutta keskenään. Nimetään selkeyden vuoksi toisen alkiot formula_3 ja formula_4, toisen formula_5 ja formula_6, jolloin topologiat ovat formula_7 ja vastaavasti formula_8. Avaruuden kannaksi tulee formula_9, ja avaruuteen tulee (koko joukon ja tyhjän joukon lisäksi) vielä näistä unioni formula_10.


title: Tulotopologia

text: Reaalilukujen, joille on määritelty tavanomainen topologia, äärellinen tulo tuottaa tavanomaisen euklidisen topologian joukolle R.


title: Tulotopologia

text: Tavallisella topologialla varustettujen reaalilukujen numeroituvasti äärettömässä tulossa formula_11 avoin ei ole esimerkiksi jono formula_12. Sen sijaan formula_13 on avoin.


title: Lapalehdet

text: Lapalehdet ("Adromischus") ovat huonekasveina käytettyjä mehikasveja, jotka kuuluvat maksaruohokasvien heimoon ("Crassulaceae").


title: Lauri Puintila

text: Lauri Puintila (s. 1977 Somero) on suomalainen toimittaja ja kirjailija.


title: Lauri Puintila

text: Puintila on kirjoittanut esikoisteoksenaan Oulun lentokonekaappauksesta kertovan kirjan "Kaappari Lamminparras" vuonna 2010.


title: Michael Bailey Smith

text: Michael Bailey Smith (s. 2. marraskuuta 1957 Alpena, Michigan, Yhdysvallat) on yhdysvaltalainen näyttelijä. Hän on esiintynyt muun muassa elokuvissa "Painajainen Elm Streetillä 5 – Painajaisten lapsi", "Cage II", "Teräskehä" ja "In Hell". Pääosin Smith on esiintynyt vierailevissa rooleissa useissa televisiosarjoissa, kuten "Family Matters", "Salaiset kansiot", "Siskoni on noita", "Kovan onnen kundi" ja "Miehen puolikkaat".


title: Michael Bailey Smith

text: Smith pelasi collegessa muun muassa amerikkalaista jalkapalloa, mutta joutui jättämään lajin kesken loukkaantumisen vuoksi. Smith harrastaa myös kehonrakentamista ja osallistui opiskeluvuosinaan muutamaan kehonrakennuskilpailuun.


title: Huiskuananakset

text: Huiskuananakset ("Aechmea") on eteläamerikkalaiseen ananaskasvien heimoon ("Bromeliaceae") kuuluva kasvisuku, johon kuuluvat lajit ovat tulleet tunnetuiksi huonekasveina. Huiskuananakset ovat pääasiassa päällyskasveja eli epifyyttejä.


title: Huiskuananakset

text: Huiskuananaslajeja tunnetaan noin 130.Edellä mainittuja lajeja pidetään huonekasveina. Ne tarvitsevat runsaasti valoa ja hyvin vettä läpäisevän multaseoksen. Kukkineen ruusukkeen tyveen kehittyy uusia ruusukkeenalkuja, joista voi kasvattaa uusia kasveja.


title: Huiskuananakset

text: Yleisin suvun huonekasveista on kirjohuisku ("Aechmea fasciata"), josta aiemmin käytettiin nimeä kukka-ananas. Sen lehdet kasvavat n. 50 cm pitkiksi ja 10 cm leveiksi ja muodostavat suppilomaisen ruusukkeen. Pinnaltaan ne ovat hopeanharmaan härmän peittämiä. Suppilon keskeltä nousee puolimetrinen, tähkämäinen kukinto, ja sen ruusunpunaisten suojuslehtien hangoissa ovat pienet kukat vaaleansinipunertavine teriöineen. Korallihuiskun ("A. fulgens") lehdet ovat kapeammat ja eräillä lajikkeilla alta purppuranpunaiset. Sen tummanpunaiset marjat pysyvät pitkään kiinni kukintolapakossa. Lajilla "A. marmorata" lehdet ovat punaruskearaitaiset. Kuitukasvina viljellään lajia "A. magdalenae" Keski-Amerikassa.


title: Borno (Italia)

text: Borno on kunta Alpeilla Brescian maakunnassa Italiassa. Kunnassa on noin 2 600 asukasta, ja sen pinta-ala on 30 neliökilometriä. Borno rajoittuu Ossimoon, Piancognoon, Azzoneen, Schilparioon ja Angolo Termeen.


title: Borno (Italia)

text: Katolisen kirkon kardinaali Giovanni Battista Re syntyi Bornossa.


title: László Tábori

text: László Tábori (6. heinäkuuta 1931 Košice – 23. toukokuuta 2018) oli unkarilainen yleisurheilija ja myöhemmin yhdysvaltalainen yleisurheiluvalmentaja. Hän kuului 1950-luvun alkupuoliskon unkarilaisen Mihály Iglóin valmennettaviin. Hän piti 1 500 metrin maailmanennätystä (3.40,8) hallussaan yhdessä maanmiehensä István Rózsavölgyin ja ja tanskalaisen Gunnar Nielsenin kanssa. Hän siirtyi Unkarin kansannousun seurausten vuoksi Melbournen olympialaisten jälkeen valmentajansa kanssa Yhdysvaltoihin.


title: László Tábori

text: Juoksu-uran László Tábori aloitti 1950-luvun alussa edustaen armeijan budapestiläistä urheiluseuraa Honvedia. Vuodesta 1955 tuli sitten hänen huippukautensa samoin kuin seuratoverilleen Sándor Iharosille. Vuonna 1953 ja 1954 László Tábori oli jo mukana Unkarin kvartetissa, joka teki maailmanennätykset 4 × 1 500 metrillä. Toukokuun 28. 1955 Taborista tuli Bannisterin ja Landyn jälkeen maililla seuraava neljän minuutin alittaja Lontoon White City Stadiumilla juostussa kisassa ajalla 3.59,0. Hänen kanssaan samassa kisassa tuli kaksi muutakin uutta neljän minuutin alittajaa eli britit Chataway ja Hewson ajalla 3.59,8. Syyskuun 6. päivä Oslossa juostussa 1 500 metrin kisassa Tábori ja Gunnar Nielsen sivusivat Rózsavölgyin kesällä juoksemaa ME:tä 3.40,8.


title: László Tábori

text: Olympiavuoden 1956 piti olla sitten Iglóin johtaman keskimatkojen unkarilaisen juoksijakolmikon Iharos, Rózsavölgyi ja Tábori juhlaa. Useampia mitaleja siis odotettiin. He olivat suursuosikkeja marras-joulukuussa pidettäviin Melbournen kesäolympialaisiin. Tilanne kuitenkin muuttui. Tábori ja Rózsavölgyi matkustivat kisoihin, mutta Iharos ei lähtenyt lainkaan Melbourneen. Tábori menestyi heistä paremmin sijoittuen neljänneksi 1 500 metrillä ja kuudenneksi 5 000 metrillä. Poliittisen tilanteen vuoksi valmennuksesta vastannut Mihály Iglói ja László Tábori eivät palanneet Australiasta Unkariin, vaan loikkasivat Yhdysvaltoihin.


title: László Tábori

text: László Tábori jatkoi urheilu-uraansa Yhdysvalloissa ja olisi ollut vuoden 1960 Rooman kesäolympialaisissa keskimatkoilla vahva mitaliehdokas.Vuonna 1960 Tábori amerikkalaisine seuratovereineen teki uuden 4 × 1 500 metrin ME:n, jossa Tábori osuusaika oli alle neljän minuutin eli 3.59,6. Tämä oli hänelle kolmas kyseisen matkan ME – kaksi edellistä olivat syntyneet vuosina 1953 ja 1954 Unkarin väreissä. László Tábori lopetti uransa vuonna 1962. Samana vuonna hän sai myös Yhdysvaltain kansalaisuuden. Sen jälkeen hän siirtyi valmennustehtäviin vuodesta 1967 lähtien. Hänen valmennettaviaan olivat muun muassa 1970-luvun alun amerikkalaiset naismaratoonarit Jacqueline Hansen ja Miki Gorman.


title: Moláoi

text: Moláoi () on Kreikan kaupunki sekä samanniminen Monemvasián kunnan kunnallisyksikkö (Δημοτική Ενότητα Μολάων, "Dimotikí Enótita Moláon") ja entinen itsenäinen kunta. Se sijaitsee Lakonian alueyksikössä Peloponnesoksen alueella. Koko kunnallisyksikön väkiluku on 4 980 ja varsinaisen Moláoin kaupungin väkiluku 2 534 (vuonna 2011). Moláoi on Monemvasián kunnan kuntakeskus.


title: Moláoi

text: Moláoi sijaitsee Monemvasián niemimaan pohjoisosassa ja rajautuu lännessä Välimereen kuuluvaan Lakonianlahteen. Moláoista on matkaa Spártiin 75 kilometriä, Peloponnesoksen alueen pääkaupunkiin Trípoliin 130 km ja Ateenaan puolestaan 336 km. Moláoi oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Monemvasián kuntaan yhdessä Asopóksen, Voiéksen ja Zárakaksen kanssa.


title: Moláoi

text: Moláoin kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Belahedelmä

text: Belahedelmä ("Aegle marmelos") on ruutakasvien heimoon ("Rutaceae") kuuluva kasvi, jota käytetään sekä ravinnoksi että lääkekasvina. "Aegle"-sukuun kuuluu kolme indomalaijilaisen alueen pientä puuta.


title: Belahedelmä

text: Belahedelmä on pieni okainen puu (enintään n. 12 m korkea), joka kasvaa luonnonvaraisena Etelä-Aasian monsuunimetsissä. Sitä viljellään koko Kaakkois-Aasiassa. Lehdet ovat kolmelehdykkäisiä ja epämiellyttävän hajuisia. Vihertävänvalkoiset kukat sijaitsevat tertuissa ja ovat puolestaan hyväntuoksuisia.


title: Belahedelmä

text: Hedelmät syödään tuoreina tai kuivattuina ja niistä voidaan valmistaa juomaa. Kypsällä hedelmällä on lievästi laksatiivinen vaikutus. Keitettyä raakaa hedelmää käytetään hoidettaessa punatautia ja ripulia. Kasvista on eristetty ainakin viisi alkaloidia. Belahedelmän siemeniä levittävät ilmeisesti hedelmiä syövät lepakot.


title: Raija Juutila

text: Raija Irene Juutila (o.s. Autio; 11. syyskuuta 1949 Pihlajavesi – 13.-16. heinäkuuta 1993 Kangasala) oli lastenhoitaja, joka katosi epäselvissä olosuhteissa 44-vuotiaana Kangasalla heinäkuussa 1993. Katoamisen syy pysyi mysteerinä liki kaksi vuosikymmentä, kunnes Juutilan ruumis löytyi hänen silloisen avopuolisonsa, yrittäjän, teknikko Tauno Tuomas Luukkalan (s. 21. joulukuuta 1945 Ypäjä) yrityksen alueelta joulukuussa 2011.


title: Raija Juutila

text: Raija Juutilan uskottiin lähteneen Kangasalta 15. heinäkuuta 1993 liikeneuvotteluihin Viroon. Tietojen mukaan hän oli nostanut Tauno Luukkalan yrityksen tililtä 35 000 markkaa.


title: Raija Juutila

text: Sunnuntaina 4. heinäkuuta 1993 hieman ennen Juutilan katoamista Aamulehdessä oli julkaistu Tosipaikat-palstalla Luukkalan jättämä työpaikkailmoitus:


title: Raija Juutila

text: Lisäksi Aamulehden Tullaan tutuiksi -palstalla julkaistiin sunnuntaina 18. heinäkuuta 1993 hieman Juutilan katoamisen jälkeen Luukkalan jättämä seuranhakuilmoitus:


title: Raija Juutila

text: Poliisi pidätti Tauno Luukkalan vuonna 2008 epäiltynä Juutilan taposta. Mies kuitenkin vapautettiin.


title: Raija Juutila

text: Luukkala pidätettiin uudelleen perjantaina 18. marraskuuta 2011. Pirkanmaan käräjäoikeus julisti hänet vangituksi todennäköisin syin epäiltynä murhasta.


title: Raija Juutila

text: Luukkala kiisti jyrkästi syyllistyneensä Juutilan murhaan. 66-vuotispäivänään 21. joulukuuta 2011 hän kuitenkin osoitti poliisille paikan, josta Juutilan ruumista kannattaisi etsiä. Juutilan luuranko löytyi Luukkalan omistamalta teollisuuskiinteistöltä Kangasalta Valoputkentieltä samana päivänä. Vainajan henkilöllisyys varmistui seuraavana päivänä hammaskarttojen avulla. Hänet oli surmattu lyömällä kovalla voimalla pitkänomaisella astalolla vasemmalle kasvoihin, minkä seurauksena pää oli kiertynyt voimakkaasti ja ylimmät kaulanikamat murtuneet. Poliisin mukaan astalo saattoi olla takkavälinesarjaan kuulunut väline. Poliisi oli löytänyt takkavälinesarjan Luukkalan yrityksen varastosta.


title: Raija Juutila

text: Ruumiin löytymisen jälkeenkin Luukkala kiisti syyllisyytensä. Hän väitti venäläisten kaapanneen Juutilan ja vaatineen 70 000 markan lunnaita. Juutila surmattiin, koska Luukkala ei kyennyt vastaamaan lunnasvaatimuksiin. Tämän jälkeen venäläiset olivat tuoneet ruumiin pressuun käärittynä Luukkalan teollisuushallin pihalle, josta hätääntyneenä mies hautasi ruumiin.


title: Raija Juutila

text: Pirkanmaan käräjäoikeus käsitteli tapausta neljän päivän ajan huhti-toukokuussa 2012. Kihlakunnansyyttäjä Mika Mäkinen vaati syytetylle rangaistusta murhasta. Hän piti Luukkalan kertomusta venäläisistä epäuskottavana muun muassa siksi, että Luukkala oli hakenut postilokero-osoitetta ja seuraa lehtien palstoilla jo ennen väitettyä tapahtumaa. Lisäksi ruumiskoirat olivat Luukkalan ja Juutilan kodissa suoritetuissa tutkimuksissa merkanneet olohuoneesta kaksi kohtaa. Syyttäjän mukaan tästä voitiin päätellä, että Juutilan ruumista säilytettiin talossa useita päiviä ennen sen hautaamista.


title: Raija Juutila

text: Luukkala itse kieltäytyi puhumasta oikeudessa. Hänen puolustusasianajajansa Tomi Vähätalo piti kiinni venäläisteoriasta ja katsoi, että syytetyllä ei ollut mitään motiivia murhaan. Vähätalo katsoi, että jos syytetty katsotaan syylliseksi, niin teko on ollut korkeintaan törkeä pahoinpitely, kuolemantuottamus tai kuitenkin enintään tappo.


title: Raija Juutila

text: Todistajana kuultu Raija Juutilan poika kertoi, että Luukkala oli katoamisen jälkeen kertonut lapsille valheita heidän äitinsä rahankäytöstä ja miessuhteista. Luukkala oli 2. elokuuta 1993 väittänyt pojalle, joka oli puhelimitse tiedustellut äitiään, että Juutila oli liikematkoilla Saksassa. Seuraavana päivänä Luukkala kertoi matkojen venyneen. 5. elokuuta Luukkala oli kertonut Juutilan tyttärelle, joka oli myös puhelimitse tiedustellut äitiään, että ei tiedä, missä Raija on. Pojan todistuksen mukaan Luukkala yritti tapahtuneen jälkeen pitkitellä sopimuksia, jotta Raija Juutilan osuus talovelasta olisi tullut lapsille. Lisäksi Luukkala ei pojan mukaan suostunut lähettämään äidin irtaimistoa lapsille.


title: Raija Juutila

text: Pirkanmaan käräjäoikeus 1. kesäkuuta 2012 katsoi Tauno Luukkalan syylliseksi Raija Juutilan murhaan ja langetti hänelle elinkautisen vankeusrangaistuksen.


title: Raija Juutila

text: Turun hovioikeus aloitti tapauksen käsittelyn 11. joulukuuta 2012. Hovioikeudessa Luukkala ei enää kiistänyt osallisuuttaan Juutilan kuolemaan, mutta vaati Aamulehden mukaan että teko katsottaisiin murhan sijaan pahoinpitelyksi, törkeäksi pahoinpitelyksi tai tapoksi.


title: Raija Juutila

text: Hovioikeus katsoi 15. helmikuuta 2013 antamassaan tuomiossa, että Luukkala oli syyllistynyt murhan sijasta tappoon ja alensi elinkautisen vankeusrangaistuksen 10 vuoden mittaiseksi. Ensikertalaisena hän istuu tuomiosta vankilassa vain puolet. Aamulehti uutisoi 14.6.2013 Juutilan lasten hakeneen valituslupaa korkeimmalta oikeudelta. Korkein oikeus hylkäsi valituslupa-anomuksen elokuussa 2013, ja näin hovioikeuden tuomio jäi pysyväksi.


title: Raija Juutila

text: Ruumiin löydyttyä Raija Juutila haudattiin Forssaan.


title: Mehipuut

text: Mehipuut ("Aeonium") on afrikkalainen mehikasvisuku, joka kuuluu maksaruohokasveihin (heimo Crassulaceae). Monia lajeja viljellään huonekasveina. Räty, E. ja Alanko, P. 2004: Viljelykasvien nimistö. - Puutarhaliitto, Helsinki. ISBN 951-8942-57-9


title: Kalliolitukit

text: Kalliolitukit ("Aethionema") ovat ristikukkaiskasveihin (heimo "Brassicaceae") kuuluvia ruohoja, joita viljellään monivuotisina koristekasveina. Kalliolitukkeja on n. 70 lajia, ja ne ovat yksi- tai monivuotisia ruohoja. Luontainen levinneisyys käsittää pääasiassa Välimerenmaat ja Etu-Aasian. Suvun erikoisuus on se, että useilla lajeilla on kahdenlaisia hedelmiä: monisiemenisiä ja avautuvia lituja sekä yksisiemenisiä ja avautumattomia.Isokalliolitukki ("A. grandiflorum") on lajeista isoin ja kasvaa 30 cm:n korkuiseksi. Sen kukat ovat vaalean sinipunertavat. Eräs lajike ('Warley Rose') ei tuota lainkaan siementä, joten sitä on lisättävä kasvullisesti.


title: Sinisarjat

text: Sinisarjat ("Agapanthus") ovat narsissikasvien heimoon (Amaryllidaceae) omana alaheimonaan (Agapanthoideae) luettavia, eteläafrikkalaisia kasveja, joita voidaan pitää meillä huonekasveina tai kesäkukkina. Räty, E. ja Alanko, P. 2004: Viljelykasvien nimistö. - Puutarhaliitto, Helsinki. ISBN 951-8942-57-9


title: Saponaria jagelii

text: Saponaria jagelii on yksivuotinen suopayrttien sukuun kuuluva kasvilaji, jota tavataan ainoastaan Kreikalle kuuluvalla Elafónisoksen saarella. Kansainvälinen luonnonsuojeluliitto on luokitellut kasvin äärimmäisen uhanalaiseksi.


title: Saponaria jagelii

text: "Saponaria jagelii" on yksivuotinen kasvi eli se kasvaa joka vuosi siemenestä. Kasvin varsi on pysty ja 3–10 senttimetriä pitkä. Väriltään se on punertava. Kasvin lehdet ovat punertavanvihreät ja mehevät. Pituutta niillä on 1–4,5 cm. "Saponaria jagelii" kukkii maaliskuulta kesäkuun alkuun.


title: Saponaria jagelii

text: Kasvi on Kreikan kotoperäinen laji ja sitä tavataan ainoastaan Peloponnesoksen niemimaan edustan pienen Elafónisoksen saaren länsiosasta. Saarella kasvilla on kaksi hyvin pienialaista kasvualuetta. Kasvin populaatio saattaa pienentyä jopa 80 prosenttia tulevien sukupolvien aikana.


title: Saponaria jagelii

text: "Saponaria jagelii" kasvaa hiekkaisilla merenrannoilla. Kasvi kasvaa häirityissä oloissa yhdessä merityräkin, rantakauran, mailasten sukuun kuuluvan "Medicago marina" -kasvin ja kohokkien sukuun kuuluvan "Silene sedoides" -kasvin kanssa.


title: Saponaria jagelii

text: Kasvin uhkia erityisesti sen kukinta-aikana ovat Elafónisoksen nopeasti kasvanut matkailu sekä ihmisten ranta-aktiviteetit, kuten moottoriajoneuvoilla ajo. Matkailun kasvu saattaa aiheuttaa kasvin populaation pienenemistä entisestään tai jopa sukupuuton. Toisaalta "Saponaria jagelii" -kasvin pitäisi kestää kohtuullista määrää matkailijoita, kun sen siemenkodat ovat kypsyneet eli toukokuun lopulta lähtien. Tällöin matkailijoiden aiheuttama tallominen saattaa olla jopa hyödyllistä kasvin siementen leviämisen kannalta.


title: Capo di Ponte

text: Capo di Ponte on kunta Brescian maakunnassa Italiassa. Kunnassa on runsaat 2 000 asukasta ja sen pinta-ala on 18 neliökilometriä. Capo di Ponten naapurikuntia ovat Paisco Loveno, Ono San Pietro, Sellero, Paspardo, Cimbergo ja Ceto.


title: Capo di Ponte

text: Capo di Ponte tarkoittaa suomeksi sillan päätä ja sen nimi tulee muinaisesta asutuskeskuksesta, joka sijaitsi Ogliojoen ylittävän sillan länsipuolella. Kunnan alueella sijaitsee kansallispuistoja, joissa on vanhoja kivikaiverruksia. Val Camonican kaiverrukset kuuluvat Unescon maailmanperintöluetteloon.


title: Iisot

text: Iisot ("Agastache") ovat mauste- ja koristekasveina käytettyjä huulikukkaiskasveja, jotka kuuluvat heimoon "Lamiaceae".


title: Ruutubukko

text: Ruutubukko eli bukko ("Agathosma betulina", synonyymi "Barosma betulina") on ruutakasveihin kuuluva kasvilaji, jota voidaan pitää huonekasvina.


title: Cividate Camuno

text: Cividate Camuno on kunta Brescian maakunnassa Italiassa. Sen pinta-ala on runsaat kolme neliökilometriä ja asukasluku vajaat 3 000. Cividate Camunon naapurikunnat ovat Bienno, Breno, Malegno, Piancogno, Esine ja Berzo Inferiore.


title: Cividate Camuno

text: Cividate Camuno sijaitsee samalla paikalla kuin entinen roomalaisten asutus. Paikkakunnalla sijaitsee Val Camonican arkeologinen museo, jossa on alueelta löytyneitä roomalaisten esineitä.


Danger Days: The True Lives of the Fabulous Killjoys on My Chemical Romance -yhtyeen neljäs studioalbumi, ja se julkaistiin marraskuussa 2010. Albumilta julkaistiin singleinä kappaleet "Na Na Na (Na Na Na Na Na Na Na Na Na)", "Bulletproof Heart", "SING" ja "The Only Hope for Me Is You".
Albumin kappale "Summertime" on omistettu laulaja Gerard Wayn vaimolle.


title: Danger Days: The True Lives of the Fabulous Killjoys

text: Albumi debytoi Suomen virallisen listan sijalla 9.


text: Kaikki kappaleet kirjoittanut: Frank Iero, Ray Toro, Gerard Way ja Mikey Way, ellei toisin mainita.


title: Valkolatva

text: Valkolatva ("Ageratina altissima"; synonyymit "Eupatorium ageratoides", "E. rugosum") on asterikasvien heimoon kuuluva monivuotinen kasvilaji. Sitä viljellään koristekasvina puutarhoissa.


title: Valkolatva

text: Alun perin Amerikasta tuleva valkolatva on myrkyllinen kasvi, jonka sisältämä tremetoli on aikaisemmin tappanut huomattavia määriä laiduntavaa karjaa ja myös ihmisiä, jotka ovat juoneet kasvia syöneiden lehmien maitoa. Valkolatvan aiheuttamaan myrkytykseen kuoli muun muassa Yhdysvaltain presidentin Abraham Lincolnin äiti Nancy Hanks Lincoln (1784–1818).


title: Valkolatva

text: Myrkytysoireina ovat ruokahaluttomuus, lihasvärinä, asetonin hajuinen hengitys, laihtuminen ja runsas syljen eritys.


title: Peter Leo Ireton

text: Peter Leo Ireton (21. syyskuuta 1882 Baltimore – 27. huhtikuuta 1958) oli yhdysvaltalainen roomalaiskatolinen piispa. Hänet vihittiin papiksi Baltimoren arkkihiippakuntaan 20. kesäkuuta 1906 ja nimitettiin Richmondin hiippakunnan koadjuuttoripiispaksi sekä Cymen titulaaripiispaksi 3. elokuuta 1935. Piispaksi vihkiminen seurasi 23. lokakuuta. Pääkonsekraattorina toimi Michael Joseph Curley, jota avustivat Thomas Charles O'Reilly ja James Hugh Ryan.


title: Peter Leo Ireton

text: Iretonista tuli Richmondin piispa 14. huhtikuuta 1945. Hän kuoli 75-vuotiaana virassa.


title: Sinitähtönen

text: Sinitähtönen ("Ageratum houstonianum" eli "A. mexicanum") on mykerökukkaislaji (heimo Asteraceae) jota viljellään yksivuotisena koristekasvina tai leikkokukaksi. Siitä on viljelyssä kehitetty runsaasti eri lajikkeita.


title: Sinitähtönen

text: Räty, E. ja Alanko, P. 2004: Viljelykasvien nimistö. - Puutarhaliitto, Helsinki. ISBN 951-8942-57-9


title: Walter Francis Sullivan

text: Walter Francis Sullivan (10. kesäkuuta 1928 Washington DC – 11. joulukuuta 2012) oli yhdysvaltalainen roomalaiskatolinen piispa. Hänet vihittiin papiksi Richmondin hiippakuntaan 9. toukokuuta 1953 ja nimitettiin sen vihkipiispaksi sekä Selsean titulaaripiispaksi 15. lokakuuta 1970. Piispaksi vihkiminen seurasi 1. joulukuuta. Pääkonsekraattorina toimi John Joyce Russell, jota avustivat Ernest Leo Unterkoefler ja Joseph Howard Hodges.


title: Walter Francis Sullivan

text: Sullivan sai 4. kesäkuuta 1974 nimityksen Richmonsin piispaksi, jonka virkaan hänet asetettiin 19. heinäkuuta. Hän jäi eläkkeelle 16. syyskuuta 2003. Sullivan toimi myös Yhdysvaltain Pax Christin piispa-puheenjohtajana (1991–2001). Hän kuoli pian sen jälkeen, kun hänellä oli todettu leikkaushoitoon soveltumaton syöpä.


title: Vain seksiä

text: Vain seksiä () on vuonna 2011 ensi-iltansa saanut yhdysvaltalainen Will Gluckin ohjaama romanttinen komediaelokuva. Elokuvan pääosissa ovat Justin Timberlake ja Mila Kunis. Se oli suuri kassamenestys ja lipputulot tuottivat yhteensä lähes 150 miljoonaa dollaria.


title: Laikkuvehkat

text: Laikkuvehkat ("Aglaonema") on vehkakasvisuku (heimo Araceae) ja sen joitakin lajeja viljellään huonekasveina.Räty, E. ja Alanko, P. 2004: Viljelykasvien nimistö. - Puutarhaliitto, Helsinki. ISBN 951-8942-57-9


title: Leo Murphy Drona

text: Leo Murphy Drona (s. 18. lokakuuta 1941) on filippiiniläinen roomalaiskatolinen piispa. Hänet vihittiin salesiaanien papiksi 22. joulukuuta 1967 ja nimitettiin San Josen hiippakunnan johtoon 10. kesäkuuta 1987. Piispaksi vihkiminen seurasi 25. heinäkuuta. Pääkonsekraattorina toimi Bruno Torpigliani, jota avustivat Gabriel Villaruz Reyes ja Pedro Bantigue y Natividad.


title: Leo Murphy Drona

text: Drona sai 14. toukokuuta 2004 nimityksen San Pablon piispaksi.


title: Harjasvehnä

text: Harjasvehnä ("Agropyron cristatum") on heinäkasvien heimoon kuuluva monivuotinen laji, jota viljellään koristekasvina.


title: Harjasvehnä

text: Suomessa on tavattu harvoin uustulokkaana harjasvehnän alalajia kampaharjasvehnää (ssp. "pectinatum"), joka on kotoisin Etelä-Euroopan ja Aasian seudulta.


title: Lovere

text: Lovere on kunta Iseojärven rannalla Bergamon maakunnassa Italiassa. Sen pinta-ala on 7,9 neliökilometriä. Kunnassa on runsaat 5 000 asukasta.


title: Lovere

text: Ensimmäinen tunnettu asutus Loveren alueella oli 300- ja 400-luvuilla ennen ajanlaskun alkua, kun keltit saapuivat alueelle. Myöhemmin roomalaiset valloittivat asutuksen, sillä se oli strategisesti hyvällä paikalla Val Camonica- ja Val Cavallina -laaksojen päässä järven rannalla. Rooman valtakunnan tuhon jälkeen Loverea ovat pitäneet hallussa niin langobardit, frankit, venetsialaiset kuin ranskalaisetkin.


title: Gabriel Villaruz Reyes

text: Gabriel Villaruz Reyes (s. 3. elokuuta 1941) on filippiiniläinen roomalaiskatolinen piispa. Hänet vihittiin papiksi Manilan arkkihiippakuntaan 21. joulukuuta 1968 ja nimitettiin sen vihkipiispaksi sekä Selsean titulaaripiispaksi 20. tammikuuta 1981. Piispaksi vihkiminen seurasi 3. huhtikuuta. Pääkonsekraattorina toimi Bruno Torpigliani, jota avustivat Antonio José Frondosa ja Amado Paulino y Hernandez.


title: Gabriel Villaruz Reyes

text: Reyes sai 21. marraskuuta 1992 nimityksen Kalibon piispaksi, ja hänet asetettiin tähän virkaan 12. tammikuuta 1993. Hänet nimitettiin 7. joulukuuta 2002 Antipolon hiippakunnan johtoon, ja sen piispaksi asettaminen seurasi 29. tammikuuta 2003.


title: Aurankukat

text: Aurankukat ("Agrostemma") ovat kohokkikasvien heimoon kuuluva suku. Kahta lajia, isoaurankukkaa ja siroaurankukkaa, viljellään yksivuotisina koristekasveina.


title: Protacio G. Gungon

text: Protacio G. Gungon (19. kesäkuuta 1925 Santa Maria – 26. huhtikuuta 2014) oli filippiiniläinen roomalaiskatolinen piispa. Hänet vihittiin papiksi Manilan arkkihiippakuntaan 29. maaliskuuta 1952 ja nimitettiin sen vihkipiispaksi sekä Obban titulaaripiispaksi 8. heinäkuuta 1977. Piispaksi vihkiminen seurasi 24. elokuuta. Pääkonsekraattorina toimi Bruno Torpigliani, jota avustivat Amado Paulino y Hernandez, Oscar V. Cruz, Ricardo Jamin Vidal ja Pedro Bantigue y Natividad.


title: Protacio G. Gungon

text: Gungon sai 24. tammikuuta 1983 nimityksen Antipolon piispaksi, jona hän toimi, kunnes jäi eläkkeelle 18. lokakuuta 2001.


title: Tarhamehipuu

text: Tarhamehipuu ("Aichryson × aizoides"; Synonymia: "Aichryson" × "domesticum") on maksaruohokasveihin ("Crassulaceae") kuuluva mehikasviristeymä, jota pidetään huonekasvina.


title: Irhazer

text: Irhazer on tasanko Nigerissä, Agadezin alueen Tchirozérinen departementin Ingallin kunnassa. Se rajoittuu idässä Aïrvuoristoon, lännessä ja etelässä Tiguiditin kalliorinteeseen sekä pohjoisessa Talakin ja Tamesnan autiomaihin.


title: Irhazer

text: Irhazer on savimaan peittämä painauma, jonka kautta Aïrvuoristosta kerääntyvät pohjavedet virtaavat kohti Azawaghin laaksoa. Heinäaroa halkovien muinaisten jokilaaksojen kasvilajeja ovat muun muassa "Acacia raddiana", "Acacia nilotica", "Balanites aegyptiaca", "Hyphaene thebaica" ja "Salvadora persica".


title: Irhazer

text: Keinokasteluun perustuva puutarhaviljely tuottaa vihanneksia, joista tärkein myyntiartikkeli ovat tomaatit. Lisäksi harjoitetaan karjanhoitoa, viljellään durraa ja Ingallissa kasvatetaan taateleita. Sadekauden jälkeen Irhazerin suolapitoisille laidunmaille kerääntyy paimentolaisia Nigerin Maradin, Zinderin, Tillabérin, Tahouan ja Dosson alueilta sekä naapurimaista Malista ja Nigeriasta. Tigue Dan Tessoumissa tuotetaan suolaa perinteisellä menetelmällä.


title: John Joyce Russell

text: John Joyce Russell (1. joulukuuta 1897 Baltimore, Maryland – 17. maaliskuuta 1993) oli yhdysvaltalainen roomalaiskatolinen piispa. Hänet vihittiin papiksi Baltimoren arkkihiippakuntaan 8. heinäkuuta 1923 ja nimitettiin Charlestonin hiippakunnan johtoon 28. tammikuuta 1950. Piispaksi vihkiminen seurasi 14. maaliskuuta. Pääkonsekraattorina toimi Amleto Giovanni Cicognani, jota avustivat Patrick Aloysius O'Boyle ja John Michael McNamara.


title: John Joyce Russell

text: Russell sai 3. heinäkuuta 1958 nimityksen Richmondin hiippakunnan piispaksi, jonka virkaan hänet asetettiin 30. syyskuuta. Hän jäi eläkkeelle 28. huhtikuuta 1973.


title: John Joyce Russell

text: Russell osallistui Vatikaanin toiseen kirkolliskokoukseen.


title: David Bernard Thompson

text: David Bernard Thompson (29. toukokuuta 1923 Philadelphia – 24. marraskuuta 2013) oli yhdysvaltalainen roomalaiskatolinen piispa. Hänet vihittiin papiksi Philadelphian arkkihiippakuntaan 27. toukokuuta 1950 ja nimitettiin Charlestonin hiippakunnan koadjuuttoripiispaksi 22. huhtikuuta 1989. Piispaksi vihkiminen seurasi 24. toukokuuta. Pääkonsekraattorina toimi Pio Laghi, jota avustivat Norbert Felix Gaughan ja Eugene Antonio Marino.


title: David Bernard Thompson

text: Thompsonista tuli 22. helmikuuta 1990 Charlestonin piispa, jona hän toimi, kunnes erosi tehtävistään 12. heinäkuuta 1999.


title: René Tartara

text: René Pierre Charles Tartara (14. marraskuuta 1881 Lille – 3. syyskuuta 1922 Hải Phòng, Ranskan Indokiina) oli ranskalainen uimari, vesipalloilija ja olympiamitalisti. Hänen seuransa oli Pupilles de Neptune de Lille.


title: René Tartara

text: Tartara osallistui olympialaisiin kerran, Pariisissa 1900. Hän pelasi tuolloin maansa jaetulle viidennelle tilalle sijoittuneessa vesipallojoukkueessa ja kilpaili 200 metrin vapaauinnissa, jossa hän putosi välierissä. Tartara ui Lillen joukkueessa, joka sai kisoissa pronssia 200 metrin joukkuekisassa.


title: Kanadan politiikka

text: Kanadan politiikka toimii järjestelmässä, jossa valtionpäämies ja muodollinen hallitsija on Britannian hallitsija. Kanada on liittovaltio, perustuslaillinen monarkia ja parlamentaarinen demokratia. Britannian hallitsijan edustajana maassa toimii kenraalikuvernööri. Ylin päätösvalta on kaksikamarisella parlamentilla, jonka edustajainhuoneeseen valitaan 308 jäsentä vaaleilla viiden vuoden välein. Toimeenpanovalta on pääministerin johtamalla hallituksella.


title: Kanadan politiikka

text: Kanadan provinsseilla on suhteellisen laaja itsehallinto. Niissä on samanlainen hallinnollinen järjestelmä kuin liittovaltiolla, ja niissä on yksikamarinen parlamentti ja oma pääministerinsä. Provinssit saavat päättää kunnallishallinnostaan itsenäisesti, ja Kanadan jokaisessa provinssissa onkin hieman omanlaisensa paikallishallinto.


title: Kanadan politiikka

text: Kanada on liittovaltio ja perustuslaillinen monarkia, ja sen valtionpäämies ja muodollinen hallitsija on Yhdistyneen kuningaskunnan hallitsija, Elisabet II. Valtionpäämiehen edustajana toimii kenraalikuvernööri, jolla ei ole suoranaista poliittista valtaa. Britannian hallitsija asettaa kenraalikuvernöörin virkaansa, ja nykyinen Kanadan 28. kenraalikuvernööri on David Johnston. Liittovaltioon kuuluu kymmenen provinssia ja kolme territoriota, jotka eivät ole yhtä itsenäisiä kuin provinssit.


title: Kanadan politiikka

text: Kanadassa on brittimallin mukainen parlamentaarinen järjestelmä, ja ylin päätösvalta kuuluu kaksikamariselle parlamentille. Edustajainhuoneessa on 308 vaaleilla valittua jäsentä ja senaatissa on 105 kenraalikuvernöörin pääministerin esityksestä nimittämää senaattoria. Senaattorit voivat olla virassaan 75-vuotiaiksi. Ne nimitetään alueellisin perustein; Ontariolla ja Quebecilla on 24 edustajaa, New Brunswickillä ja Nova Scotialla 10, Prinssi Edwardin saarella 4 ja muilla provinsseilla 6 edustajaa. Territorioilla on vain yksi edustaja. Kumpikin huoneista voi tehdä lakialoitteita, mutta vain alahuone voi tehdä aloitteita, jotka koskevat veroja tai vaativat julkisten varojen käyttöä. Lain pitää tulla hyväksytyksi ennen vahvistamista kummassakin huoneessa.


title: Kanadan politiikka

text: Toimeenpanovalta on hallituksella, jota johtaa pääministeri. Kenraalikuvernööri nimittää pääministeriksi liittoparlamenttivaaleissa eniten ääniä saaneen puolueen puheenjohtajan, jolla on myös velvollisuus koota hallitus. Ministerit valitaan pääosin parlamentin alahuoneesta, ja ylähuoneesta on lisäksi yleensä mukana yksi tai kaksi jäsentä. Ministerin ei kuitenkaan tarvitse olla parlamentin jäsen. Nykyinen pääministeri on Stephen Harper, ja hänen hallituksessaan on 38 ministeriä ja varaministeriä. Useimmilla ministereillä on määrätty vastuualueensa, ja varaministerit avustavat ministereitä, hoitavat tietyn ministeriön alaista osastoa tai keskittyvät yleishallintoon. Varaministerit kuuluvat virallisesti hallitukseen, toisin kuin esimerkiksi Britanniassa. Kanada on parlamentaarinen demokratia, joten hallituksella pitää olla parlamentin alahuoneen luottamus.


title: Kanadan politiikka

text: Perustuslaki on osittain kirjoitettu ja osittain kirjoittamaton. Kirjoitetun perustuslain tärkeimmät osat ovat vuosien 1876 ja 1992 valtiomuotosäädökset. Ensimmäisessä säädöksessä määriteltiin lainsäädäntö-, toimeenpano- ja tuomiovaltaa käyttävät elimet sekä liittovaltion että provinssien tasolla. Uudempaan säädökseen kuuluvat perustuslaillisten oikeuksien ja vapauksien julistus ja alkuperäisasukkaiden oikeuksien määrittely. Kirjoittamattoman perustuslain muodostavat tapaoikeus ja perustuslain muodostamat velvoitteet.


title: Kanadan politiikka

text: Provinsseilla on melko laaja itsehallinnollinen valta, ja niiden vastuulla ovat esimerkiksi siviili- ja rikostuomioistuimet, siviili- ja omaisuuslainsäädäntö, koulutus, sairaalat, avioliittolainsäädäntö ja työolojen säätely. Provinssien hallinnollinen järjestelmä vastaa liittovaltion järjestelmää. Jokaisessa provinssissa kuningattaren edustajana toimii kenraalikuvernöörin nimittämä varakuvernööri. Jokaisesta provinssista valitaan vaaleilla edustajat yksikamariseen parlamenttiin, josta valitaan provinssin pääministeri ja hallitus. Sen sijaan kolmen territorion itsehallinto on huomattavasti rajoitetumpaa, ja ne ovatkin suoraan keskushallinnon alaisuudessa. Niiden parlamentti on lähinnä paikallishallinnollinen elin.


title: Kanadan politiikka

text: Provinssit saavat päättää paikallis- ja kunnallishallintomuodoistaan, joten Kanadassa on 10 erilaista paikallishallintomallia. Erot selittyvät usein historiallisilla asioilla tai asukastiheydellä. Eteläisessä Ontariossa ja Quebecissä on samantapainen piirikuntamalli kuin Britanniassa tai Yhdysvalloissa. Siellä piirikuntahallinnossa on edustajansa siihen kuuluvista kunnista. Kaikkiaan Kanadassa on yli 4 500 kuntaa tai paikallishallinnollista yksikköä. Kunnat voivat olla esimerkiksi kaupunkeja, kaupunkikuntia, maaseutukuntia tai kyliä, ja niillä on usein myös eri määrä valtaa. Kuntaa johtaa vaaleilla valittu valtuusto. Provinssit saavat itsenäisesti päättää kuntahallinnon valtuuksista, mutta yleensä niiden vastuulla ovat muun muassa paikallinen poliisi- ja pelastustoimi, paikalliset oikeusistuimet ja terveydenhuolto.


title: Kanadan politiikka

text: Parlamentti valitaan viiden vuoden välein, ja kaikilla 18-vuotiailla Kanadan kansalaisilla on oikeus äänestää parlamenttivaaleissa. Kanadassa äänestysprosentti on yleensä melko korkea, ja noin kaksi kolmasosaa kansasta käy äänestämässä. Aktiivisuus on tosin laskenut 1900-luvun lopulla ja 2000-luvun alussa, kuten monissa muissakin länsimaissa. Naisilla on ollut äänioikeus vuodesta 1918.


title: Kanadan politiikka

text: Kaksi suurinta puoluetta olivat pitkään 1900-luvulla Kanadan progressiivinen konservatiivipuolue (PC) ja Kanadan liberaalipuolue. Progressiivinen konservatiivipuolue kärsi vuoden 1993 vaaleissa murskatappion ja sai vain kaksi paikkaa parlamenttiin. Osasyy sekä PC:n että 1900-luvulla usein kolmanneksi suurimpana puolueena olleen Uuden demokraattisen puolueen tappiosta oli Kanadan vaalien alueellistuminen. Separatistinen Bloc Québécois nousi tuolloin toiseksi suurimmaksi puolueeksi saatuaan 54 paikkaa Quebecistä. Kanadan reformipuolueesta tuli pääoppositiopuolue vuoden 1997 vaaleissa. Sen korvasi kolme vuotta sen jälkeen Kanadan Allianssi. Allianssi yhdistyi progressiivisen konservatiivipuolueen kanssa, ja ne muodostivat Kanadan konservatiivipuolueen. Konservatiivipuolue nousi suurimmaksi puolueeksi vuoden 2006 vaaleissa.


title: Kanadan politiikka

text: Kanadan sisäpolitiikkaa on hallinnut 1900-luvun jälkimmäisellä puoliskolla Quebecin asemaan liittyneet kysymykset. Quebec on Kanadan ainoa provinssi, jossa on ranskankielinen enemmistö, ja sinne onkin kehittynyt muusta maasta poikkeava kulttuurinsa. Monet quebecilaiset kannattavat separatismia ja eroa Kanadasta. Quebecin tilanteesta on järjestetty kaksi kansanäänestystä, jotka kuitenkin molemmat päättyivät eroamista vastustavien voittoon. Quebecin asemasta on pyritty tekemään myös sopimuksia, joita kaikki provinssit voisivat kannattaa.


title: Kanadan politiikka

text: Aivan 1900-luvun lopussa Quebecin erohalut ovat kuitenkin vähentyneet, mihin ovat vaikuttaneet osittain liittovaltion toimet. Quebec on tunnustettu omaksi kansakunnakseen, ja provinssi on saanut runsaasti liittovaltion tukiaisia. Separitistipuolue Bloc Québécois’n suosio romahti vuoden 2011 vaaleissa. Lisäksi suurin osa nuorista ja maahanmuuttajista eivät kannata eroa, joten todennäköisesti eron kannatus hiipuu entisestään.


title: Kanadan politiikka

text: Kanadan oikeuslaitos on monimutkainen, sillä se on moniportainen sekä provinssien että liittovaltion tasolla. Suurin osa oikeustapauksista käsitellään alueellisissa ja provinssin sisäisissä tuomioistuimissa. Toisella tasolla ovat alueelliset ylemmät tuomioistuimet, jotka käsittelevät vakavammat rikokset ja alemmalta tasolta tulleet valitukset. Samalla tasolla on myös liittovaltion tuomioistuin. Kolmannella tasolla ovat alueelliset ja liittovaltion hovioikeus. Ylimmällä tasolla on korkein oikeus. Suurimman osan tuomareista nimitää kenraalikuvernööri, ja liittovaltio maksaa tuomareiden palkat.


title: Kanadan politiikka

text: Rikosoikeuden säädöksistä päättää Kanadan parlamentti, ja provinssit vastaavat oikeusasioista alueillaan. Korkeimman oikeuden tulkintojen merkitys on kasvanut vuoden 1992 jälkeen, jolloin perustuslakiin lisättiin perustuslaillisten oikeuksien ja vapauksien julistus.


title: Kanadan politiikka

text: Kanadan ulkopolitiikkaa hallitsee monenkeskeisyys, ja se osallistuu laaja-alaisesti moniin kansainvälisiin järjestöihin. Kanada kuuluu kaikkin merkittäviin kansainvälisiin järjestöihin, kuten Yhdistyneisiin kansakuntiin, Natoon, Maailman kauppajärjestöön, OECD:hen, G8-ryhmään, Maailmanpankkiin ja Kansainväliseen valuuttarahastoon. Lisäksi Kanadalla on kaksikielisyytensä ansiosta vahvat suhteet myös frankofonisten maiden yhteistyöjärjestöön.


title: Kanadan politiikka

text: Erityisen läheinen suhde Kanadalla on Yhdysvaltoihin. Maiden välinen suhde perustuu etenkin kauppaan ja talouteen. Yhdysvaltain, Kanadan ja Meksikon välillä on NAFTA-vapaakauppasopimus.


title: Kanadan politiikka

text: Kanadan puolustuspolitiikan tärkeimmät tekijät ovat järjestyksessä Kanadan turvallisuus, Pohjois-Amerikan turvallisuus ja kansainvälisen rauhan ja turvallisuuden edistäminen. Keskeisenä tekijänä Kanadan puolustuspolitiikassa on Nato, johon se on kuulunut järjestön perustamisesta lähtien. Kanadan ja Yhdysvaltain välillä on ollut puolustuspoliittista yhteistyötä jo pitkään. Maat solmivat 1940 Ogdensburgin sopimuksen. Sitä ennen Kanada oli puolustuspoliittisesti ollut läheisessä suhteessa Britanniaan, mutta natsi-Saksan uhka Euroopassa laittoi maan kääntymään Yhdysvaltain puoleen. Naton lisäksi Yhdysvallat ja Kanada tekee yhteistyötä muun muassa Pohjois-Amerikan ilmapuolustuksesta vastaavassa NORAD-organisaatiossa.


title: Kanadan politiikka

text: Kanadassa ei ole asevelvollisuutta, vaan sen puolustusvoimat ovat ammattiarmeija. Puolustusvoimat on jaettu maavoimiin, ilmavoimiin ja merivoimiin. Puolustusvoimien vahvuus ei ole ikinä ollut keskeisenä osana Kanadan puolustuspolitiikkaa. Puolustusvoimien henkilökuntaan kuuluukin pienempi osuus maan työvoimasta kuin muilla Nato-mailla, ja lisäksi se käyttää vähemmän rahaa henkeä kohden kuin useimmat sen liittolaisista. Kanadaa pidetään silti rauhanturvaamisen suurmaana, ja se on osallistunut perinteisesti aktiivisesti YK:n rauhanturvaoperaatioihin.


title: Pekka Hintikka

text: Pekka Hintikka (19. kesäkuuta 1920 Jyväskylä – 24. helmikuuta 2016 Jyväskylä) oli suomalainen matemaatikko, tietokirjailija ja historiantutkija.


title: Pekka Hintikka

text: Hintikan vanhemmat olivat rouva Amanda ja liikemies Pekka Hintikka Keski-Suomen Konnevedeltä. Pekka Hintikka kirjoitti ylioppilaaksi 16-vuotiaana Jyväskylän Lyseosta. Hän palveli talvisodassa kenraali Laatikaisen johtamassa divisioonassa. Jatkosodan alussa hän palveli alikersanttina Vienan Karjalan Uhtuassa ja myöhemmin upseerikoulun käytyään 2. divisioonassa tykistöupseerina. Valmistuttuaan sodan jälkeen filosofian kandidaatiksi Helsingin yliopistosta pääaineena matematiikka sekä diplomi-insinööriksi Teknillisestä korkeakoulusta sähköosastolta Hintikka siirtyi insinööriksi Strömberg-sähköyhtiöön ja toimi samaan aikaan tuntiopettajana Helsingin teknillisessä oppilaitoksessa. Kolmen vuoden jälkeen hän aloitti varsinaisen opetustyönsä Helsingin teknillisessä oppilaitoksessa, ja hän toimi siellä yli 30 vuotta matematiikan ja fysiikan sekä sähkötekniikan opettajana ja yliopettajana.


title: Pekka Hintikka

text: Hintikan kirjallisena pääteoksenaan voidaan pitää teosta "Algebran ja korkeamman matematiikan perusteet; Teknillisen matematiikan perusteet. Osa 1–3".


title: Chris Killen

text: Christopher John Killen (s. 8. lokakuuta 1981 Wellington, Uusi-Seelanti) on uusiseelantilainen jalkapalloilija, pelipaikaltaan hyökkääjä. Hän pelaa tällä hetkellä Kiinan ykkösliigan Chongqing FC:ssä.


title: Chris Killen

text: Killen on pelannut urallaan useissa huippuseuroissa, muun muassa brittiläisissä Manchester Cityssä, Middlesbroughissa ja Celticissä. Hän on edustanut Uuden-Seelannin maajoukkuetta vuoden MM-kisoissa 2010 ja pelannut toistaiseksi 40 A-maaottelua.


title: Tigue Dan Tessoum

text: Tigue Dan Tessoum (myös "Teguidan Tessoum", "Teguidda-n-Tesemt", "Teguidda n’Tessoumt") on kylä Agadezin alueen Tchirozérinen departementin Ingallin kunnassa Nigerissä. Se sijaitsee Irhazerin tasangolla noin 80 kilometriä Ingallista pohjoiseen. Kylässä on 410 asukasta (vuonna 2001).


title: Tigue Dan Tessoum

text: Tigue Dan Tessoum on historiallinen Gaoon johtaneen karavaanireitin pysähdyspaikka. Sen asukkaat ovat Kel Ahaggar -liittokuntaan kuuluvia tuaregeja. He kasvattavat taatelipalmuja, harjoittavat keinokasteluun perustuvaa maanviljelyä sekä tuottavat eläinten rehuksi käytettyä suolaa. Syyskuun alussa kylässä järjestetään paimentolaisten perinteinen "Akasa"-juhla.


title: Brandon Prust

text: Brandon Prust (s. 16. maaliskuuta 1984 London, Ontario, Kanada) on kanadalainen jääkiekkoilija, joka pelaa tällä hetkellä hyökkääjänä NHL-joukkue Vancouver Canucksin organisaatiossa.


title: Brandon Prust

text: Prust pelasi kolme vuotta OHL-joukkue London Knightsissa. Hän voitti sinä aikana OHL:n mestaruuden ja Memorial Cupin.


title: Brandon Prust

text: Prust varattiin Calgary Flamesiin kolmannella kierroksella numerolla 70 . Hänet lähetettiin sen jälkeen kuitenkin takaisin London Knightsiin pelaamaan vielä yhden OHL-kauden ajaksi. Seuraavaksi kaudeksi hän siirtyi AHL:ssä pelanneeseen Omaha Ak-Sar-Ben Knightsiin. NHL:ssä Prust teki debyyttinsä 1. marraskuuta 2006 Detroit Red Wingsiä vastaan.


title: Brandon Prust

text: Kaudella 2008–2009 Prust mursi leukansa St. Louis Bluesin Cam Janssenin taklauksesta.


title: Brandon Prust

text: Kauden 2011–2012 aikana hän pelasi Philadelphia Flyersiä vastaan talviklassikossa, joka pidettiin Citizens Bank Parkissa 2. tammikuuta 2012. Prust syötti Rangersin 3-2 -voitossa kaksi maalia. Kauden lopussa Prustista tuli vapaa pelaaja. Hän teki Montreal Canadiensin kanssa neljän vuoden ja kymmenen miljoonan dollarin vuoteen 2016 kestäneen sopimuksen.


title: Brandon Prust

text: Työsulkukaudella 2012-2013 Prust teki ensimmäisen maalinsa Montrealissa 27. tammikuuta 2013 New Jersey Devilsiä vastaan.


title: Brandon Prust

text: Vuoden 2014 itäisen konferenssin finaalissa New York Rangersia vastaan Prust sai kahden ottelun pelikiellon taklattuaan sarjan kolmannessa ottelussa Derek Stepania. Stepanin leuka murtui ja hän oli neljännestä ottelusta sivussa.


title: Neal Acree

text: Neal Acree (s. 11. heinäkuuta 1974 Tarzana, Kalifornia, Yhdysvallat) on yhdysvaltalainen elokuvasäveltäjä. Hän on työskennellyt elokuvien parissa vuodesta 1997 lähtien. Acree on säveltänyt musiikkia muun muassa elokuviin "Stargate Continuum", "Valmiina iskuun", "Gargoyle – kammottava kostaja", "7 Seconds" ja "Assassination Games". Hän on säveltänyt myös televisiosarjoihin "Tähtiportti" ja "Stargate Atlantis" sekä videopeleihin "" ja "Diablo III", joista hän sai Golden Reel -ehdokkuudet.


title: Laatikainen

text: Laatikainen on suomalainen sukunimi, joka on muun muassa seuraavilla henkilöillä:


title: Vapaiden lakonialaisten liitto

text: Vapaiden lakonialaisten liitto () oli lakonialaisten kaupunkien "koinon" eli liitto, jonka Rooman keisari Augustus muodosti vuonna 22 eaa. tai 21 eaa. Siihen kuului joukko Spartan vallasta vapautuneita kaupunkeja Lakoniassa Peloponnesoksen niemimaalla. Liiton pääkaupunki oli Gytheion.


title: Vapaiden lakonialaisten liitto

text: Spartan kuningas Nabiksen valtakaudella 190-luvulla eaa. muodostettiin ”Lakedaimonialaisten liitto”. Keisari Augustus vapautti sen Spartan hallinnasta joko vuonna 22 tai 21 eaa. Tämän jälkeen liitto otti nimen ”Vapaiden lakonialaisten liitto”.


title: Vapaiden lakonialaisten liitto

text: Enimmillään vapaiden lakonialaisten liitossa oli 24 jäsenkaupunkia, mutta määrä putosi 18 jäseneen, jotka olivat antiikin kreikkalaisen maantieteilijä Pausaniaan mukaan Akriai, Alagonia, Asopos, Boia (Boiai), Epidauros Limera, Gerenia, Geronthrai, Gytheion, Kainepolis (Tainaros), Las, Leuktra, Marios, Oitylos, Prasiai (Brasiai), Pyrrhikhos, Teuthrone, Thalamai ja Zaraks. Sparta ei kuulunut liittoon. Kaikki liiton kaupungit eivät olleet aiemmin olleet itsenäisiä poliksia eli kaupunkivaltioita.


title: Vapaiden lakonialaisten liitto

text: Vapaiden lakonialaisten liiton jäsenet harjoittivat muun muassa purppura- ja marmorikauppaa. Spartalainen Eurykles eli Gaius Julius Eurycles yritti noin vuosina 7–2 eaa. tuloksetta vahvistaa Spartan asemaa liiton jäsenkaupungeissa. Kaupungit olivat kuitenkin taloudellisesti kytköksissä Spartaan, koska sillä oli monopoli rahanlyönnissä Lakonian alueella.


title: José Aldo

text: José Aldo (s. 9. syyskuuta 1986), joka tunnetaan myös nimella José "Scarface" Aldo, on brasilialainen vapaaottelija. Aldo on Ultimate Fighting Championship -promootion ensimmäinen ja entinen höyhensarjan mestari, sekä entinen World Extreme Cagefighting -promootion höyhensarjan mestari. Arvostettu vapaaottelusivusto Sherdog rankkaa Aldon maailman parhaaksi höyhensarjan vapaaottelijaksi ja neljännelle sijalle Pound for pound-listallaan.


title: José Aldo

text: Kun Aldo oli nuori, hän oli erittäin innostunut jalkapallosta ja halusi tulla ammattilaispelaajaksi. Hänen isänsä tuki hänen pyrkimyksiään. Aldo kuitenkin kyllästyi hakatuksi tulemiseen katutappeluissa ja alkoi harjoitella capoeiraa pystyäkseen puolustamaan itseään paremmin. Aldo tapasi harjoitella capoeiraa kotikadullaan oppituntien jälkeen, ja erään kerran brasilialainen jujutsu -ohjaaja kiinnitti häneen huomionsa. Hän kutsui Aldon yhdelle jujutsu-tunnille yrittämään lajia, jonka jälkeen Aldo päätti jättää capoeiran aloittaakseen jujutsun harrastamisen. 17-vuotiaana hän muutti Manauksesta Rio de Janeiroon, tuodessaan mukanaan vain vaatteensa ja päättäväisyytensä harjoitella vapaaottelua siellä kunnes saavuttaa lajissa jotain.


title: José Aldo

text: Aldo aloitti uransa elokuussa 2004 kotimaassaan Brasiliassa EcoFight 1 -tapahtumassa. Hän tyrmäsi vastustajansa, myös ensi kertaa otelleen Mario Bigolan, 18 sekunnissa potkulla päähän. Ottelu jäi Bigolan ammattilaisuran ainoaksi. Debyyttinsä jälkeen Aldo voitti 6 ottelua vuosina 2004-2005. Hän otteli lukuisissa eri promootioissa Brasiliassa, mm. Shootossa ja matkusti lisäksi kahdesti Iso-Britanniaan.


title: José Aldo

text: Marraskuussa 2005 Aldo otteli jälleen Brasiliassa, tällä kertaa Jungle Fight -promootion tapahtumassa. Vastustajakseen hän sai Luta Livre-mustavyö Luciano Azevedon. Ensimmäinen erä oli tasainen mutta toisessa erässä Azevedon onnistui viedä Aldo maahan ja nousta mount-positioon. Aldo joutui luovuttamaan selkänsä ja Azevedo lukitsi kuristuksen, pakottaen Aldon luovuttamaan. Häviö oli Aldon uran ensimmäinen ja tähän mennessä ainoa. Vuosina 2006 ja 2007 Aldo palasi voittokantaan, otellen kolmasti ja voittaen kaikki ottelunsa pisteillä.


title: José Aldo

text: Kesäkuussa 2008 Aldo teki debyyttinsä yhdysvaltalaisessa World Extreme Cagefighting -promootiossa. Hän otteli vuoden aikana neljästi, voittaen jokaisen ottelun tyrmäyksellä tai teknisellä tyrmäyksellä. Kesäkuussa 2009 WEC 41 -tapahtumassa hän tyrmäsi Cub Swansonin vain 8 sekunnissa ja voitti mestaruushaastajan aseman.


title: José Aldo

text: Aldo kohtasi WEC:n höyhensarjan mestarin Mike Borwnin marraskuussa 2009 WEC 44 -tapahtumassa. Ottelun ensimmäinen erä oli tasainen ja painottui pystyotteluun, mutta toisen erän alussa Aldon onnistui viedä Brown mattoon, saavuttaa hallitseva positio ja ryhtyä jakamaan iskuja joita vastaan Brown ei pystynyt puolustautumaan. Aldo voitti WEC:n höyhensarjan mestaruuden teknisellä tyrmäyksellä ajassa 1:20. Suorituksellaan hän ansaitsi myös illan parhaan tyrmäyksen bonuksen.


title: José Aldo

text: Aldon ensimmäinen mestaruuden puolustus tapahtui huhtikuussa 2010, WEC 48 -tapahtumassa, entistä mestaria Urijah Faberia vastaan. WEC-uransa ensimmäisessä täyden ajan kestäneessä ottelussa Aldo keskittyi pitämään etäisyyden ja heikentämään Faberin liikkuvuutta tasaisella virralla alapotkuja. Neljännessä erässä Aldon potku kaatoi Faberin, minkä seurauksena Aldon onnistui melkein lopettaa ottelu maassa. Ensimmäistä kertaa WEC-uransa aikana Aldo otteli täyden ajan ja voitti ottelun tuomariäänin.


title: José Aldo

text: Toisen ja viimeisen kerran Aldo puolusti WEC-mestaruuttaan syyskuussa 2010 WEC 51-tapahtumassa. Hän tyrmäsi haastajakseen asettuneen Manny Gamburyanin toisessa erässä ajassa 1:32. Tappio oli Gamburyanin WEC-uran ensimmäinen. Ottelun jälkeen Ultimate Fighting Championship -promootio tarjosi Aldolle mahdollisuutta siirtyä kevyeen sarjaan ja kohdata ensimmäisessä ottelussaan Kenny Florian. Aldo kuitenkin kieltäytyi tarjouksesta ja päätti jatkaa höyhensarjassa.


title: José Aldo

text: Zuffa, LLC -yhtymän omistamat WEC- ja UFC-promootiot yhdistettiin vuoden 2011 alusta. Koska UFC:llä ei aiemmin ollut höyhensarjan ottelijoita, Aldosta tuli fuusion jälkeen UFC:n ensimmäinen höyhensarjan mestari. Mestaruusvyö luovutettiin hänelle virallisesti UFC 123 -tapahtumassa marraskuussa 2010. Aldon oli määrä puolustaa uutta mestaruuttaan ensi kertaa uudenvuoden aattona 2010 UFC 125 -tapahtumassa Josh Grispiä vastaan, mutta niskavamma pakotti hänet vetäytymään ottelusta. Toivuttuaan Aldo puolusti mestaruuttaan huhtikuussa UFC 129 -tapahtumassa Mark Hominicia vastaan. Ottelu oli hyvin tasainen ja viimeisessä erässä mestari selvisi vain vaivoin täyden ajan. Ottelu muistetaan myös siitä, että neljännessä erässä Aldon kyynärpääisku katkaisi suuren verisuonen Hominickin otsassa ihon alla ja haastaja otteli viimeisen erän kananmunan kokoinen veripaise otsallaan. Aldo voitti ottelun lopulta kaikin tuomariäänin.


title: José Aldo

text: UFC 136 -tapahtumassa lokakuussa 2011 Aldo kohtasi Kenny Florianin. Florianin onnistui toistuvasti vetää Aldo pystypainiin, mutta mestari hallitsi varsinkin ottelun loppupuolta alapotkuilla ja alasvientien puolustuksella. Hän onnistui myös kahdesti mattopainissa nousemaan mount-positioon. Aldo säilytti mestaruutensa lopulta kaikin tuomariäänin.


title: José Aldo

text: Aldo otteli seuraavan kerran kotimaassaan Brasiliassa järjestetyn UFC 142 -tapahtuman pääottelussa, vastustajanaan Chad Mendes. Mendes pyrki toistuvasti alasvienteihin mutta Aldon puolusti vahvasti. Ensimmäisen erän viimeisellä minuutilla ottelijat ajautuivat pystypainiin, Mendesin saadessa Aldon selän. Aldo osoitti kuitenkin huomattavaa taitoa, irrottautuen Mendesin otteesta, kääntyen tätä kohti ja samanaikaisesti iskien tätä polvella leukaan. Isku kaatoi haastajan, Aldo seurasi tätä maahan lyönnein ja voitti ottelun teknisellä tyrmäyksellä ensimmäisen erän viimeisellä sekunnilla. Välittömästi tämän jälkeen mestari syöksyi ulos häkistä ja hyppäsi turva-aidan yli yleisön joukkoon juhlimaan voittoaan.


title: José Aldo

text: Aldon odotettiin ottelevan seuraavan kerran UFC 149 -tapahtumassa Kanadassa 21. heinäkuuta 2012 Erik Kochia vastaan. UFC ilmoitti kuitenkin 9. kesäkuuta Aldon loukkaantuneen, minkä vuoksi ottelu on siirretty myöhäisempään ajankohtaan.


title: José Aldo

text: UFC 194:ssä Aldo koki organisaation historian lyhimmässä ottelussa tyrmäystappion, vasta uransa toisen, irlantilaiselle Conor McGregorille. Ottelu kesti vain 13 sekuntia.


title: José Aldo

text: Vaikka Aldolla on musta vyö brasilialaisessa jujutsussa, hän on tietoisesti tehnyt iskuista ottelutyylinsä perustan. Hänen viidestätoista ennen täyttä aikaa saavutetusta voitostaan 14 on tullut tyrmäyksellä tai teknisellä tyrmäyksellä.


title: José Aldo

text: Aldo harjoittelee Nova União -tiimissä. Hän tapasi Nova Uniãossa myös nykyisen vaimonsa, jolla on otellut ammattilaisotteluita muay thaissa ja jolla on myös purppuravyö brasilialaisessa jujutsussa.


title: José Aldo

text: Lempinimi "scarface" () johtuu arvesta Aldon vasemmassa poskessa. Arpi on perua lapsuusajan onnettomuudesta, jossa eräs hänen siskoistaan tönäisi hänet grilliin.


title: José Aldo

text: Aldo on katolinen mutta käy säännöllisesti jumalanpalveluksissa baptistikirkossa.


title: José Aldo

text: UFC


title: José Aldo

text: WEC


title: Rinneakebia

text: Rinneakebia (eli kastanjaköynnös) ("Akebia quinata") on puuvartinen köynnöskasvi, joka kuuluu akebiakasvien heimoon ("Lardizabalaceae"), ja jota viljellään koristekasvina.


title: Albitsiat

text: Albitsiat ("Albizia") ovat alaheimoon "Mimosoideae" kuuluvia hernekasveja (heimo "Fabaceae"). Paria lajia voidaan viljellä huonekasveina.


title: Albitsiat

text: Enimmäkseen albitsiat ovat nopeakasvuisia tropiikin melko lyhytikäisiä pensaita ja puita. Lehdet ovat kahteen kertaan pariliuskaisia.


title: Albitsiat

text: Kukat sijaitsevat pallomaisissa kukinnoissa. Heteet ovat erityisen pitkät ja huomiota herättävämmät kuin terälehdet; ne antavat kukinnolle pörröisen vaikutelman.


title: Albitsiat

text: Seuraavilla lajeilla on suomenkielinen nimi:Albitsioihin joissain lähteissä luokiteltuja lajeja ovat myös:Albitsiat ovat helppohoitoisia, kunhan niille on tarjolla lämmin paikka ja tarpeeksi kosteutta. Siemenet itävät helposti.


title: Kustaankukat

text: Kustaankukat ("Allamanda") on suku oleanterikasvien heimossa ("Apocynaceae"). Sen lajeja kasvatetaan huonekasveina.


title: Ateneumin taidemuseon kokoelmat

text: Ateneumin taidemuseon kokoelma on eräs Kansallisgallerian taidekokoelmista. Ateneumin kokoelmaan kuuluu taidetta 1750-luvulta 1900-luvun alun suuntauksiin. Kokoelma ulottuu 1950-luvulla uransa aloittaneiden taiteilijoiden teoksiin asti, joten osa siitä on 2000-luvulta.


title: Ateneumin taidemuseon kokoelmat

text: Ateneumin maalausten ja veistosten kokoelmat on Suomen suurin. Siihen kuuluu yli 4 300 maalausta ja runsaat 750 veistosta. Maalauksista vanhimmat ovat 1700-luvun rokokoomuotokuvia. Romantiikan ajalta kokoelmassa on muotokuvia ja metsästysaiheisia teoksia. Düsseldorfin koulukunnan ajalta on maisemia, vuosisadan vaihteesta realismia, symbolismia ja kultakauden teoksia. Uudempia kokoelmassa edustettuja tyylisuuntia ovat muiden muassa impressionismi, ekspressionismi ja kubismi.


title: Ateneumin taidemuseon kokoelmat

text: Museolla on maan laajin ja kattavin kokoelma suomalaista taidegrafiikkaa 1800-luvun lopulta tähän päivään. Ateneumin kokoelmaan kuuluu myös pohjoismaista ja eurooppalaista grafiikkaa. Japanilaiset puupiirrokset ovat suurin grafiikan erilliskokoelma.


title: Ateneumin taidemuseon kokoelmat

text: Piirustuksia, piirustusluonnoksia, akvarelleja ja luonnoslehtiöitä kokoelmassa on Aleksander Lauréuksesta nykypäivään. Tässä kokoelmassa on myös jonkin verran ulkomaista piirustustaidetta. Tällä kokoelmalla on suuri merkitys suomalaisen taiteentutkimuksen kannalta.


title: Ateneumin taidemuseon kokoelmat

text: Suomalaisten taiteen ohella Ateneumissa on noin 650 ulkomaista taideteosta muun muassa Vincent van Goghilta, Paul Gauguinilta, Paul Cézannelta, Marc Chagallilta, Amedeo Modiglianilta, Edvard Munchilta, Ilja Repiniltä ja Auguste Rodinilta. Tunnetuimpia teoksia on van Goghin maalaus "Katu, Auvers-sur-Oise" (1890). Se siirtyi Ateneumille vuonna 1903, joten Ateneumista tuli ensimmäinen museokokoelma, jossa oli van Goghin tuotantoa.


title: Ateneumin taidemuseon kokoelmat

text: Ateneumin kokoelma jaettiin vuonna 1990 Ateneumin taidemuseon ja Nykytaiteen museo Kiasman kesken. Työnjakona on, että Kiasman kokoelmissa on vuonna 1960 ja sen jälkeen aloittaneiden taiteilijoiden teoksia.


title: Ateneumin taidemuseon kokoelmat

text: Suomen Taideyhdistys alkoi kartuttaa kokoelmia toimintansa alussa 1840-luvun loppupuolella. Hankintojen ohella se otti vastaan lahjoituksia niin teoksina kuin rahalahjoituksina ja testamentteina. Teosvalikoima oli ensimmäisen kerran esillä pysyvänä näyttelynä vuonna 1863, ja seuraavana vuonna valtio alkoi avustaa yhdistyksen piirustuskoulua hankkimalla sille malleja. Ateneum-rakennus valmistui vuonna 1887.


title: Ateneumin taidemuseon kokoelmat

text: Lahjoittajia oli runsaasti 1900-luvun ensimmäisellä puoliskolla. Merkittävimpiä lahjoituksia teki Herman Antell, jonka kokoelmissa oli muun muassa van Goghin, Gauguinin, Cézannen ja Edvard Munchin teoksia.


title: Ateneumin taidemuseon kokoelmat

text: Museon ostolautakunta hankki itse enimmäkseen kotimaista taidetta, kunnes 1950- ja 1960-luvuilla pyrittiin hankkimaan myös ulkomaisia teoksia, jotta museo nousisi yleiseurooppalaiselle tasolle.


title: Ateneumin taidemuseon kokoelmat

text: Ateneumin taidemuseolle on lahjoitettu muun muassa seuraavat kokoelmat:


title: Hugo Strange

text: Hugo Strange on DC Comics -kustantamon sarjakuvissa, erityisesti supersankari Batmaniin keskittyvissä tarinoissa, esiintyvä superrikollinen. Bob Kanen ja Bill Fingerin luoma Strange teki ensiesiintymisensä Detective Comics -lehden numerossa 36 helmikuussa 1940.


title: Hugo Strange

text: Hugo Strange esitettiin sarjakuvadebyytissään alun perin tiedemiehenä, joka käytti salaperäistä ja rakentamaansa konetta, jolla loi joka ilta sumuverhon Gotham Cityn ympärille ja laittoi tämän turvin rikollisjoukkonsa ryöväämään kaupungin pankkeja.


title: Hugo Strange

text: Strangella on pakkomielle Batmaniin ja hän tutkiskeleekin tätä hyvin tarkkaan, tietäen tämän henkilöllisyyden. "ssä" Strange toimi yhtenä päävihollisista teljeten Arkham Cityä vastustaneen Bruce Waynen vankilaansa. Hugolla on pelissä vakava pakkomielle Batmaniin ja hän käyttää brutaaleja psykiatrisia metodeja vankiensa henkiseen murtamiseen. Myös joskus lobotomoi vankejaan, ellei jopa Tygerkaarttinsa jäseniä. Pelissä hän tekee yhteistyötä Ra’s al Ghulin kanssa.


title: Hugo Strange

text: Strange poistui Batman-sarjakuvista muutaman esiintymisen jälkeen, ja DC Comics antoi ymmärtää hahmon menehtyneen. Hän kuitenkin palasi 1970-luvulla.


title: Benjamin Joseph Keiley

text: Benjamin Joseph Keiley (13. lokakuuta 1847 Petersburg, Virginia – 17. kesäkuuta 1925) oli yhdysvaltalainen roomalaiskatolinen piispa. Hänet vihittiin papiksi Wilmingtonin hiippakuntaan 31. joulukuuta 1873 ja nimitettiin Savannahin hiippakunnan johtoon 2. huhtikuuta 1900. Piispaksi vihkiminen seurasi 3. kesäkuuta. Pääkonsekraattorina toimi James Gibbons, jota avustivat Henry Pinckney Northrop ja John James Joseph Monaghan.


title: Benjamin Joseph Keiley

text: Keiley jäi eläkkeelle 18. maaliskuuta 1922 ja sai samana päivänä nimityksen Sciliumin titulaaripiispaksi.


title: Francisco Mendoza de Leon

text: Francisco Mendoza de Leon (s. 11. kesäkuuta 1947) on filippiiniläinen roomalaiskatolinen piispa. Hänet vihki papiksi Manilan arkkihiippakuntaan Jaime Lachica Sin 28. kesäkuuta 1975. Hänet nimitettiin Antipolon hiippakunnan vihkipiispaksi ja Bosetan titulaaripiispaksi 27. kesäkuuta 2007. Piispaksi vihkiminen seurasi 1. syyskuuta. Pääkonsekraattorina toimi Gaudencio Borbon Rosales, jota avustivat Socrates Buenaventura Villegas ja Gabriel Villaruz Reyes.


title: Leena Hämet-Ahti

text: Raija-Leena (Leena) Hämet-Ahti (o.s. "Hämet", s. 3. tammikuuta 1931 Kuusamo) on suomalainen kasvitieteilijä ja Helsingin yliopiston apulaisprofessori emerita. Hän on ollut mukana tekemässä tärkeitä Suomen flooran perusteoksia "Retkeilykasviota" (1984, 1998) ja "Suomen puu- ja pensaskasviota" (1992). Hämet-Ahti on toiminut myös Helsingin yliopiston kasvitieteellisen puutarhan esimiehenä. Hämet-Ahti väitteli tohtoriksi 1963 tunturikoivukasvillisuudesta.


title: Leena Hämet-Ahti

text: Hämet-Ahti sai Suomen Kulttuurirahaston palkinnon vuonna 1990 ja Suomen Biologian Seura Vanamon hopeisen Kairamo-mitalin 2007 "tunnustuksena monipuolisista ansioistaan kasvitieteessä, yliopisto-opetuksessa, tieteen popularisoinnissa ja suomalaisen kulttuuriperinnön vaalimisessa". Hänen kirjoistaan "Maarianheinä, mesimarja ja timotei" palkittiin tiedonjulkistamisen valtionpalkinnolla 1987 ja "Suomen puu- ja pensaskasvio" valittiin vuoden tiedekirjaksi 1989.


title: Leena Hämet-Ahti

text: Hämet-Ahti on ollut Suomalaisen Tiedeakatemian jäsen vuodesta 1991. Hänen puolisonsa on kasvitieteilijä Teuvo Ahti.


title: International Love

text: "International Love" on neljäs singlejulkaisu yhdysvaltalaisen rap-artistin Pitbullin kuudennelta studioalbumilta "Planet Pit". Vierailevana artistina kappaleessa esiintyy Chris Brown. Kappaleen sanoittivat Pitbull, Soulshock, Peter Biker, Sean Hurley sekä Claude Kelly ja sen tuottivat Soulshock, Biker ja Hurley. Kappale julkaistiin singlenä myynninedistämistarkoituksessa 29. toukokuuta 2011. Lokakuussa single sai radiosoittoa ja sen jälkeen se julkaistiin uudestaan albumin neljäntenä ja viimeisenä virallisena singlenä 1. marraskuuta 2011. Se nousi sijalle 13 Yhdysvaltain "Billboard" Hot 100 -musiikkilistalla.


title: International Love

text: Musiikkivideon ohjasi Dave Rousseau ja se julkaistiin 9. joulukuuta 2011. Musiikkivideolla esiintyvät Pitbull ja Chris Brown, jotka ovat talon katolla ja esittävät kappaletta. Videolla on myös kuvamateriaalisia Pitbullin kiertueelta.


title: Alokasiat

text: Alokasiat ("Alocasia") ovat vehkakasveja (heimo Araceae), joiden muutamia lajeja käytetään huonekasveina.


title: Naamiokukat

text: Naamiokukkien suku ("Alonsoa") kuuluu naamakukkaiskasvien heimoon (Scrophulariaceae). Joitakin lajeja viljellään huonekasveina tai yksivuotisina koristekasveina avomaalla.


title: Galangajuuret

text: Galangajuuret ("Alpinia") ovat inkiväärikasveja (heimo Zingiberaceae), joita käytetään huonekasveina.


title: Inkaliljat

text: Inkaliljat eli alströmeriat ("Alstroemeria") on kasvisuku, joka kuuluu lähes ainoana inkaliljakasvien heimoon ("Alstroemeriaceae"). Suku on tullut tunnetuksi koristekasvikäytöstään, Suomessa huonekasveina ja leikkokukkina.


title: David Johnston

text: David Lloyd Johnston (28. kesäkuuta 1941 Sudbury, Ontario) on kanadalainen oikeustieteilijä, tietokirjailija ja poliitikko, joka nimettiin vuonna 2010 Kanadan 28. kenraalikuvernööriksi.


title: David Johnston

text: David Johnston syntyi vuonna 1941 Sudburyssä ja kasvoi Sault Ste. Mariessa. Hän pääsi 1959 stipendin turvin opiskelemaan Harvardin yliopistoon, jossa pelasi myös yliopistojääkiekkoa ja toimi joukkueensa kapteenina. Johnston sai 1963 alemman korkeakoulututkinnon kansainvälisestä politiikasta. Harvardissa hän tutustui kirjailija Erich Segaliin, joka muokkasi Johnstonista hahmon romaaniinsa "Love Story – rakkauskertomus". Johnston suuntasi Harvardin jälkeen lukemaan lakia ja valmistui Cambridgen yliopistosta 1965 ja Queen’s Universitystä 1966.


title: David Johnston

text: Vuonna 1965 Johnston meni naimisiin high school -ihastuksensa Sharonin kanssa. Heillä on viisi lasta, Deborah, Alexandra, Sharon, Jenifer ja Catherine.


title: David Johnston

text: Johnston aloitti 1966 Queen’s Universityn oikeustieteellisen tiedekunnan yliassistenttina. Kaksi vuotta myöhemmin hän siirtyi Toronton yliopiston oikeustieteelliseen. Länsi-Ontario yliopiston dekaaniksi hänet nimettiin 1974. Johnston valittiin 1979 McGill-yliopiston rehtoriksi ja varakansleriksi. Hän oli tehtävässä vuoteen 1994, ja hänet opittiin tuntemaan tarmokkaana hallintojohtajana ja taitavana varojenkerääjänä. Johnston jatkoi vuodesta 1994 vuoteen 1999 McGill-yliopiston oikeustieteellisen tiedekunnan professorina ja oli samassa tehtävässä myös Waterloon yliopistossa 1999–2010.


title: David Johnston

text: Yliopistoaikoina Johnston oli myös tuttu mediakasvo. Hän toimi televisioidun puoluejohtajien väittelyn puheenjohtajana parlamenttivaaleissa 1979 ja 1984, Quebecin provinssinvaaleissa 1985 ja Ontarion provinssinvaaleissa 1987. Johnston veti 1990-luvulla kahta ajankohtaista keskusteluohjelmaa, PBS:n "The Editorsia" ja CBC Newsworldin "The World in Review’ta". Hän on toiminut myös kanadalaisten yritysten johtokunnassa.


title: David Johnston

text: Kanadan pääministeri Stephen Harper pyysi 1997 Johnstonia tutkimaan entisen pääministerin Brian Mulroneyn ja liikenaisen Karlheinz Schreiberin suhteita. Mulroney oli saanut Airbus Industrien lobbaajalta Schreiberilta 225 000–300 000 Kanadan dollaria, kun oli jättänyt pääministerin paikkansa. Johnstonin suositusten pohjalta muodostettiin Oliphantin komissio, joka tutki Schreiberin maksuja Mulroneylle vuosilta 1993 ja 1994. Keskustelua herättänyt suositus jätti huomioimatta kokonaan Mulroneyn pääministeriaikana valtion omistaman Air Canadan tekemät lentokoneostot Airbusilta.


title: David Johnston

text: Johnston valittiin heinäkuussa 2010 Kanadan kenraalikuvernööriksi Michaëlle Jeanin korvaajaksi noin viiden ehdokkaan joukosta. Pääministeri Harper vaati, että Jeanin korvaajan oli puhuttava sujuvasti sekä englantia ja ranskaa, ja hänen sanotaan halunneen lisäksi tehtävään välillä miehen. Poliittiset tarkkailijat olivat sitä mieltä, että Johnston valittiin tehtävään perustuslaillisen tietämyksensä ja maltillisuutensa ansiosta. Johnston vannoi virkavalansa 1. lokakuuta 2010.


title: Miskolc (seutukunta)

text: Miskolc on seutukunta Pohjois-Unkarissa Borsod-Abaúj-Zemplénin läänissä. Seutukunnan keskuspaikka on Miskolc. Seutukunta koostuu 40 siirtokunnasta, joista seitsemän kaupunkia, kaksi isompaa kylää ja 31 pienempää kylää.


title: Aino, merelle katsova

text: Aino, merelle katsova on Johannes Takasen marmoriveistos vuodelta 1886. Veistos on kooltaan 110,5 × 44 × 40 cm.


title: Aino, merelle katsova

text: Suomen Taideyhdistys oli tilannut Takaselta "Aino, merelle katsova" -kipsiveistoksen (1876). Takanen veisti sitä Italiassa italialaista mallia käyttäen. Veistoksen pieniä kopioita on myyty paljon. Marmoriin aihe veistettiin vasta Takasen kuoltua, vuonna 1886.


title: Aino, merelle katsova

text: Takanen teki Aino-aiheesta myös terrakottaluonnoksen "Aino metsässä" vuonna 1881.


title: Marry You

text: "Marry You" on yhdysvaltalaisen levyttävän artistin Bruno Marsin kappale, joka julkaistiin neljäntenä maailmanlaajuisena singlenä hänen ensimmäiseltä studioalbumiltaan "Doo-Wops & Hooligans". Mars sanoitti kappaleen tuotantotiiminsä The Smeezingtons kanssa. "Marry You" on saanut vaikutteita reggaesta ja rhythm and bluesista. Yleisesti ottaen kappale on saanut vaihtelevia arvioita, jotkut kiittävät sen tuotantoa ja Marsin laulua.


title: Marry You

text: Kappale nousi sijalle 85 Yhdysvaltain "Billboard" Hot 100 -musiikkilistalla ja sijalle 10 Canadian Hot 100 -listalla. Se myös sijoittui kahdeksanneksi Australiassa ja yhdenneksitoista Iso-Britanniassa. Marraskuussa 2010 kappaletta coveroitiin yhdysvaltalaisessa televisiosarjassa "Glee".


title: Sleeping with Sirens

text: Sleeping with Sirens on vuonna 2009 perustettu yhdysvaltalainen post-hardcore yhtye Orlandosta, Floridasta. Nykyiseen kokoonpanoon kuuluvat Kellin Quinn (laulu, kosketinsoittimet, musiikkiohjelmointi), Justin Hills (bassokitara), Jack Fowler (rytmikitara), Gabe Barham (rummut) ja Nick Martin (kitara).


title: Dan Waern

text: Dan John Rune Waern (s. 17. tammikuuta 1933 Sköldinge) on ruotsalainen keskimatkojen juoksija. Hän edusti urallaan ruotsalaisia yleisurheiluseuroja Flens IF, Gefle IF ja Örgryte IS. Parhaita saavutuksia hänen urallaan olivat 1 000 metrin maailmanennätykset vuosina 1958–1959, jolloin hän paransi kahdesti matkan ME:tä. Vuoden 1958 Tukholmassa pidetyissä EM-kisoissa saavutettu 1 500 metrin hopea ja kaksi vuotta myöhemmin Rooman vuoden 1960 kesäolympialaisten 1 500 metrin neljäs sija olivat Waernin kansainväliset huippusaavutukset.


title: Dan Waern

text: Dan Waern tuli pinnalle kesällä 1956 passittamalla Gunder Häggin ja Lennart Strandin 1 500 metrin Ruotsin ennätyksen 3.43,0 historiaan ajalla 3.42,0. Saman vuoden lopulla pidetyissä Melbournen kesäolympialaisissa Waernilla ei ollut vielä menestystä, vaan juoksu päättyi alkueriin. Kesällä 1956 Waern oli ottanut nimiinsä myös 800 metrin Ruotsin ennätyksen.


title: Dan Waern

text: Seuraavana kesänä heinäkuussa 1957 Dan Waern pääsi arvostettuun mailin juoksun neljän minuutin alittajien joukkoon. Samana kesänä hän otti uudelleen nimiinsä 1 500 metrin Ruotsin ennätyksen ajalla 3.40,8 ME-juoksussa Turussa, jossa hänen edellään olivat ME:n nimiinsä päiväksi ottaneet Olavit Salsola ja Salonen sekä kymmenyksen heille hävinnyt kolmas Olavi eli Olavi Vuorisalo. Waern oli siis kuusi kymmenystä uudesta ME:stä jääneenä neljäs. Kesän 1957 aikana hän otti nimiinsä uudelleen myös 800 metrin Ruotsin ennätyksen parantaen sitä vielä syksyllä aikaan 1.48,1.


title: Dan Waern

text: Kesällä 1958 järjestettiin yleisurheilun EM-kisat Tukholmassa. Siellä Waern saavutti hopeaa 1 500 metrillä Britannian Brian Hewsonin voittaessa Euroopan mestaruuden. 19. syyskuuta 1958 Waern juoksi Turussa 1 000 metrin maailmanennätyksen 2.18,1 ja 21. elokuuta 1959 hän paransi maailmanennätystään aikaan 2.17,8. Aika säilyi Ruotsin ennätyksenä vuoteen 2016, jolloin sen rikkoi Johan Rogestedt. Vuonna 1959 Waern paransi Ruotsin ennätyksiä niin 800 kuin 1 500 metrillä ajoin 1.47,8 ja 3.40,7.


title: Dan Waern

text: Olympiavuosi 1960 ja Rooman kesäkisat toivat neljännen sijan 1 500 metrillä uusin Ruotsin ennätys numeroin 3.40,0. Samassa kisassa Australian Herb Elliott oli soolojuoksuna tehnyt uuden ME:n lukuihin 3.35,6. Samana syksynä Waern läheni kyseistä ME-aikaa kilpaillessaan Herb Elliotin kanssa Ruotsissa parantaen Ruotsin ennätyksen lukuihin 3.38,6, jotka kestivät aina 1970-luvulle 11 vuoden ajan ennen kuin Ulf Högberg vuonna 1971 rikkoi Waernin ennätyksen. Viimeisen kerran hän paransi Ruotsin ennätystä 800 metrillä kesällä 1961 aikaan 1.47,5. Aika säilyikin sitten maan ennätyksenä aina vuoteen 1968, jolloin Anders Gärderud vei Waernin kyseisen matkan Ruotsin ennätyksen.


title: Dan Waern

text: Dan Waerniä pidettiin vuosina 1958–1961 erittäin kestävänä tulosten tekijänä. 1950-luvulla käytiin kesän aikana useita yleisurheilumaaotteluita, ja niissä Waern oli merkittävän pistepotin kerääjänä Ruotsille. Suomalaiset muistavat Waernin varteenotettavana Suomi–Ruotsi-maaotteluiden kilpakumppanina ”Olavi-triolle” Salonen–Salsola–Vuorisalo. Vuonna 1961 IAAF julisti Dan Waernin ammattilaiseksi kuten aiemman ruotsalaisen suuruuden Gunder Häggkin kohdalla oli tapahtunut vajaa 20 vuotta aiemmin.